Sociálni partneri sa nedohodli na minimálnej mzde, na rade je minister

Odborári

Zamestnávatelia

Ministerstvo

Reakcia Švejnu z Mosta

Odborári trvajú na tom, aby minimálna mzda vzrástla od budúceho roka na 635 eur.

BRATISLAVA. Sociálni partneri sa nedohodli na výške minimálnej mzdy na budúci rok. Odborári trvajú na tom, aby vzrástla od budúceho roka na 635 eur zo súčasných 520 eur. Chcú však pokračovať v rokovaniach o nastavení mechanizmu, na základe ktorého by sa minimálna mzda zvyšovala. Zástupcovia zamestnávateľov presadzujú výšku 552 eur. S návrhom novej výšky minimálnej mzdy bude musieť prísť ministerstvo práce, ktorému sociálni partneri odošlú svoje návrhy. Odborári sú presvedčení, že minimálna mzda by mala stúpnuť pre rastúcu produktivitu práce. "Z hľadiska poradia výšky minimálnej mzdy v krajinách Európskej únie, Slovensko je siedme od konca, z hľadiska produktivity práce na Slovensku dosahuje 80 % priemeru EÚ," uviedol v pondelok prezident Konfederácie odborových zväzov Marián Magdoško. Hospodárske prognózy podľa odborárov tiež nie sú dramatické, nie sú žiadne náznaky krízy. "Argumenty zamestnávateľov o krízach, rušení miest, to počúvame pravidelne. Pokiaľ je rast ekonomiky nad tri percentá nemôže byť žiadny problém s rastom platov," podotkol Magdoško. Slovensko je zároveň podľa KOZ totálnym lídrom z hľadiska nočnej práce zamestnancov. "Preto je aj náš tlak na tieto príplatky. Ak máme skladbu priemyslu takú, že ľudia musia pracovať v noci, tak nech firmy ľuďom za to zaplatia," podotkol Magdoško. Zároveň nespochybňuje, že kvalita životnej úrovne rastie. "Rastie ale aj v iných krajinách. Slovensko ale nedobieha západné krajiny," myslí si Magdoško. Tiež odborári upozornili na to, že rastú aj nové objednávky v priemysle. "Makroekonomické ukazovatele hovoria v prospech zvyšovania minimálnej mzdy. Aj v prípade parity kúpnej sily vo vzťahu k minimálnej mzde je SR v rámci EÚ na šiestom mieste odzadu. Za Slovenskom je len Chorvátsko, Maďarsko, Rumunsko, Lotyšsko a Bulharsko. Minimálna mzda má i ochrannú funkciu voči zamestnancom," doplnila viceprezidentka KOZ Monika Uhlerová. Rast platov podľa jej slov má vplyv aj na sociálne zabezpečenie zamestnancov, tiež generuje vyššie príjmy pre verejné rozpočty. "Ďalšou dôležitou funkciou minimálnej mzdy je eliminovanie rozdielov, napríklad medzi mužmi a ženami, eliminuje tiež regionálne rozdiely," dodala Uhlerová. O úprave sumy minimálnej mzdy na nasledujúci rok rokujú zástupcovia zamestnávateľov a zástupcovia zamestnancov najneskôr od 1. apríla. Do 15. júla daného roka sa musia podľa zákona dohodnúť. Nestalo sa tak, svoje návrhy predložia sociálni partneri ministerstvu práce. Rezort následne predloží svoj vlastný návrh na rokovanie Hospodárskej a sociálnej rady do 31. júla. Ak sa ani do konca augusta na rokovaní tripartity nedohodne úprava sumy mesačnej minimálnej mzdy navrhnutej ministerstvom, rezort práce predloží do 30. septembra na rokovanie HSR návrh nariadenia vlády, ktorým sa ustanovuje suma minimálnej mzdy a následne návrh nariadenia predloží na rokovanie vlády.


Chorvátsky parlament si zvolil nového predsedu

Gordan Jandrokovič z vládneho Chorvátskeho demokratického spoločenstva získal 76 hlasov.

ZÁHREB. Chorvátsky parlament si v piatok zvolil za nového predsedu Gordana Jandrokoviča, keďže predchádzajúci odstúpil práve v období rozpadu vládnej koalície a vládnej krízy v tomto najnovšom členskom štáte Európskej únie. Jandrokovič z vládneho Chorvátskeho demokratického spoločenstva (HDZ) bol zvolený pomerom hlasom 76 k 13. Parlament potom oznámil prestávku, ktorá bude trvať, kým sa neuskutočnia komunálne voľby naplánované na 21. mája. Účelom parlamentnej mesačnej prestávky je očividne získať čas pre chorvátskeho konzervatívneho premiéra Andreja Plenkoviča, ktorý potrebuje nových spojencov, keďže menší koaličný partner Most minulý týždeň odišiel z vládnej koalície. Politicky napádaný Plenkovič sa chce vyhnúť druhým predčasným parlamentným voľbám za necelý rok. Jandrokovič bol zvolený vďaka opozičnému zákonodarcovi, ktorý pomohol aj Plenkovičovmu ministrovi financií Zdravkovi Maričovi prežiť vo štvrtok hlasovanie o vyslovení nedôvery. Jandrokovičov predchodca Božo Petrov bol zo spomínanej liberálnej strany Most.


Európska únia vyčlení vyše sto miliónov eur na riešenie kríz v Sudáne

Sudán je v súčasnosti vystavený celému radu kríz.

BRUSEL. Európska komisia (EK) v pondelok oznámila, že poskytne pomoc v hodnote 106 miliónov eur pre Sudán, ktorý je v súčasnosti vystavený celému radu kríz. Komisia spresnila, že prvá časť finančnej pomoci, 46 miliónov eur, je určená na zabezpečenie najnaliehavejších humanitárnych potrieb v oblasti potravín, výživy, zdravia, ochrany, prístrešia, vzdelávania, vody a sanitácie. Zvyšná suma 60 miliónov eur pôjde na rozvoj, na priamu pomoc ľuďom v Sudáne, ktorí sú vystavení nútenému vysídľovaniu, podvýžive, výskytu chorôb a opakujúcim sa extrémnym klimatickým podmienkam. Podľa údajov exekutívy EÚ potrebuje v súčasnosti v Sudáne naliehavú pomoc približne 4,8 milióna ľudí. Oznámenie EK prichádza v čase keď eurokomisár pre humanitárnu pomoc a krízový manažment Christos Stylianidis odcestoval do Sudánu. Komisár okrem iného navštívil aj projekty humanitárnej pomoci EÚ v provincii Južný Dárfúr. "V Sudáne je humanitárna situácia aj naďalej kritická. Milióny ľudí boli za posledné roky presídlené do Dárfúru. Nové financovanie EÚ je nevyhnutné na to, aby sme reagovali na potreby zvyšujúceho sa počtu utečencov, najmä z Južného Sudánu, a vnútorne vysídlených ľudí, ako aj na potreby hostiteľských komunít," zdôraznil komisár. Podľa jeho slov EÚ žiada prístup humanitárnych pracovníkov do všetkých častí krajiny, aby mohli bezpečne poskytnúť pomoc tým, ktorí to najviac potrebujú. Komisia pripomenula, že všetka pomoc EÚ určená pre Sudán sa poskytuje humanitárnym a rozvojovým organizáciám bez financovania cez sudánsku vládu. Od roku 2011 EÚ zmobilizovala pre túto krajinu vyše 422 miliónov eur na humanitárnu pomoc - tá bola určená ľuďom postihnutým vojnovým konfliktom, prírodnými katastrofami, epidémiami, potravinovou neistotou a podvýživou.


Údajný ruský hacker Nikulin sa v USA pokúsil o útek

Američania ho podozrievajú z hackerského útoku na tri technologické firmy.

SAN FRANCISCO, PRAHA. Kalifornský súd odložil v stredu rozhodnutie o ďalšej väzbe pre údajného ruského hackera Jevgenija Nikulina. Urobil tak po tom, čo prokurátor oznámil, že Nikulin sa pokúsil podľa ochranky o útek. Informoval o tom český spravodajský portál Novinky.cz s odvolaním sa na agentúru Bloomberg. Americkí väzenskí dozorcovia uviedli, že Nikulin sa vo väzbe správal "vzdorovito", dopustil sa aj fyzickej konfrontácie a nakoniec sa pokúsil o útek. Nikulin sa už raz pred súd v Spojených štátoch postavil. Na prvom bleskovom vypočúvaní v San Franciscu vyhlásil, že sa cíti nevinný. USA ho podozrievajú z hackerského útoku na tri technologické firmy - na sociálne siete LinkedIn a Formspring a na webové úložisko Dropbox - z rokov 2012-13. Avšak špekuluje sa aj o jeho zapojení do ovplyvňovania volieb v USA. Nikulina (30) zadržali predvlani v Prahe na základe amerického zatykača. Česko ho minulý týždeň vydalo do USA, za čo sa Washington poďakoval. O vydanie však malo záujem aj Rusko, preto krok Českej republiky odsúdilo. Ruský veľvyslanec v Prahe Alexander Zmejevskij v stredu na tlačovej konferencii varoval, že to zhorší vzájomné vzťahy medzi ČR a Ruskom. Česko podľa neho nevenovalo patričnú pozornosť ruským výzvam, že v podmienkach "rozvinutej protiruskej hystérie v USA" nemôže Nikulin počítať so spravodlivým procesom.


Trump na výročie útokov z 11. septembra sľúbil porážku terorizmu

Tí, ktorí sa o pokúsia zastrašiť Ameriku, sa čoskoro ocitnú na zozname porazených nepriateľov, uviedol prezident.

WASHINGTON. Pri príležitosti pondelňajšieho 16. výročia teroristických útokov v USA z 11. septembra 2001 americký prezident Donald Trump prisľúbil porážku terorizmu. "Teroristi, ktorí na nás zaútočili, si mysleli, že v nás vzbudia strach a oslabia nášho ducha, ale Ameriku nemožno zastrašiť. Tí, ktorí sa o to pokúsia, sa čoskoro ocitnú na zozname porazených nepriateľov, ktorí si dovolili otestovať našu odvahu," povedal Trump na ceremónii v Pentagone. Podľa Trumpa sa 11. septembra 2001 zmenil nielen svet, ale "my všetci". Zároveň vzdal hold takmer 7000 americkým vojakom, ktorí zahynuli v boji proti terorizmu za posledných 16 rokov. Ešte pred spomienkovou ceremóniou v Pentagóne si Trump uctil obete útokov minútou ticha v Bielom dome, informovala agentúra DPA. Podľa agentúry AP sa pondelňajšie spomienkové podujatia začali minútou ticha a následne vyzváňaním zvonov o 8:46 miestneho času. Práve v tomto čase pred šestnástimi rokmi vrazilo teroristami pilotované lietadlo do severnej veže Svetového obchodného centra (WTC). Ďalšie zvony sa rozozvučali v rovnakom čase, v akom 11. septembra 2001 vrazilo do južnej veže WTC druhé lietadlo, tretie do Pentagonu a v akom sa štvrtý stroj zrútil do poľa neďaleko pensylvánskeho Shanksvillu. Príbuzní obetí prečítali mená takmer 3000 ľudí, ktorí pri útokoch prišli o život.


Ceny ropy klesli, trhy sa obávajú vývoja svetovej ekonomiky

Cena ropy Brent klesla bližšie k hranici 63 dolárov za barel, WTI k hranici 56 dolárov za barel.

TOKIO. Ceny ropy v pondelok mierne klesli. Na trhy totiž aj naďalej vplývajú obavy, aký bude ďalší vývoj globálnej ekonomiky. Cena ropy Brent tak klesla bližšie k hranici 63 USD za barel (159 litrov) a cena WTI k hranici 56 USD/barel. Ako ukázali údaje z piatka (26. 7.), americká ekonomika zaznamenala za 2. kvartál spomalenie rastu, ale miernejšie, než sa pôvodne očakávalo, k čomu prispeli výdavky spotrebiteľov. To naznačuje, že spotreba ropy by mohla rásť. Na druhej strane, vývoj ekonomiky mimo USA je omnoho horší, pod čo sa veľkou mierou podpisujú konflikty Washingtonu a Pekingu. V súvislosti s rokovaniami o obchode sa zástupcovia Číny a USA plánujú tento týždeň stretnúť, prvýkrát od májového prerušenia rokovaní. Výrazný pokrok z rozhovorov, ktoré sa uskutočnia v Šanghaji, sa však neočakáva. Cena severomorskej ropnej zmesi Brent s dodávkou v septembri klesla do 7.31 h SELČ o 28 centov (0,44 %) na 63,18 USD (56,72 eura) za barel. Za minulý týždeň však cena Brentu vzrástla, a to o 1,6 %. Cena americkej ľahkej ropy WTI dosiahla 56,05 USD/barel. Oproti predchádzajúcej uzávierke to predstavuje pokles o 15 centov (0,27 %). Za minulý týždeň sa cena WTI zvýšila o 1 %. (1 EUR = 1,1138 USD)


Sexuálne škandály poznačili aj Lekárov bez hraníc, organizácia prepustila 19 zamestnancov

PARÍŽ. Francúzska humanitárna organizácia Lekári bez hraníc (MSF) v stredu uviedla, že vlani riešila 24 prípadov sexuálneho obťažovania či zneužívania. Informovala o tom internetová stránka thelocal.fr. MSF uviedli, že v minulom roku prijali 146 sťažností, z ktorých 24 súviselo so sexuálnym obťažovaním alebo sexuálne motivovanými útokmi. V dôsledku toho organizácia prepustila 19 svojich pracovníkov a ďalším zamestnancom udelila disciplinárne tresty. Podľa MSF môže byť počet prípadov nevhodného sexuálneho správania ešte vyšší, pretože niektoré mohli byť nahlásené tímom pracujúcim v teréne a parížske ústredie o nich nebolo informované. So 40-tisíc pracovníkmi sú Lekári bez hraníc jednou z najväčších humanitárnych organizácií. Predmetom ich činnosti je poskytovanie zdravotníckej starostlivosti v oblastiach, kde prebiehajú vojnové konflikty. V roku 1999 dostala organizácia Nobelovu cenu za mier. Vyhlásenie MSF prišlo v čase, keď britská humanitárna organizácia Oxfam čelí obvineniam, že zatajila sexuálne škandály na Haiti z roku 2011. Britské média zverejnili totiž koncom minulého týždňa informácie, z ktorých vyplýva, že personál Oxfamu, ktorý pôsobil na Haiti po ničivom zemetrasení v roku 2010, platil tamojším ženám za pohlavný styk.


Weber podporil von der Leyenovú pred voľbou lídra Európskej komisie

Šéf frakcie  konzervatívcov vyhlásil, že EÚ potrebuje konštruktívny postup.

BERLÍN. Nemecký europoslanec a líder Európskej ľudovej strany (EPP) v Európskom parlamente Manfred Weber podporil v utorok nomináciu nemeckej ministersky obrany Ursuly von der Leyenovej do funkcie predsedníčky Európskej komisie, píše agentúra Reuters. Weber tak urobil v deň hlasovania v Európskom parlamente a vyzval europoslancov, aby ju podporili. Zároveň varoval kolegov, že von der Leyenovej prípadné nezvolenie by vytvorilo politickú nestabilitu v Európe. "Teraz nepotrebujeme opozíciu, to, čo teraz potrebujeme, je konštruktívny duch," uviedol konzervatívec Weber pre nemeckú televíziu ZDF. Weber, ktorý bol sám neúspešným kandidátom ľudovcov na vrcholný post v Únii, o Leyenovej povedal, že je staviteľkou mostov a vášnivou Európankou. Von der Leyenová, ktorá má politicky blízko k nemeckej kancelárke Angele Merkelovej, musí získať najmenej 374 hlasov, čo je nadpolovičná väčšina. Podľa znalcov z prostredia v Európskom parlamente sa však akýkoľvek zisk pod hranicou 400 hlasov bude považovať za neúspech a slabú pozíciu pre štart jej kariéry na čele Európskej komisie. V prípade, že nemeckej političke europoslanci v utorok večer vyslovia dôveru, stane od 1. novembra prvou ženou na čele Európskej komisie.


Španieli potláčajú referendum silou. Zatýkajú predstaviteľov Katalánska

Kradnú nám demokraciu, hovoria ľudia, ktorí po policajných zásahoch vyšli do ulíc Barcelony.

BARCELONA, BRATISLAVA. Plánované referendum o nezávislosti Katalánska je protiprávne a je nutné zabrániť jeho konaniu, opakuje španielska vláda. A tak v stredu poslala policajtov do troch regionálnych katalánskych úradov a dvanástich predstaviteľov autonómneho regiónu zadržali. "Útočia na naše inštitúcie, ktoré sme si zvolili. A to len preto, že robia to, čo chcú občania," sťažovala sa pre AFP Anna Solová, 45-ročná Katalánčanka, ktorá bol medzi stovkami demonštrantov v uliciach Barcelony. Do ulíc vyrazila hneď po tom, ako sa dozvedela, že medzi zadržanými je aj Josep Maria Jové, generálny tajomník regiónu pre ekonomické záležitosti a poradca katalánskeho viceprezidenta. Za mreže ho zrejme dostalo spustenie stránky s pokynmi pred referendom. Len v utorok španielska polícia zasahovala v katalánskom meste Terrassa, kde v súkromnej logistickej firme zadržala viac ako poldruha milióna letákov a plagátov súvisiacich s referendom. Boli medzi nimi i obálky s logom katalánskeho parlamentu, mohlo ísť o hlasovacie lístky v referende, ktoré sa má konať 1. októbra. Prokuratúra spustila vyšetrovanie 712 katalánskych starostov, ktorí chcú vo svojich obciach hlasovanie organizovať a ponúkli na to verejné budovy. Španielske úrady už predtým prevzali kontrolu nad finančnými zdrojmi katalánskej administratívy, aby sa peniaze nemíňali na organizovanie zakázaného referenda. "Je to absolútne nezodpovedné, vedú našu administratívu ku kolapsu," cituje web TheLocal.es katalánskeho viceprezidenta Oriola Junquerasa. "De facto tým rušia katalánsku autonómiu," okomentoval tento krok odborník na financovanie regiónov z Univerzity v Zaragoze Alain Cuenca. Španielsky premiér Mariano Rajoy to odmieta. "V Katalánsku teraz vidíme snahu zrušiť ústavu a autonómny štatút Katalánska. Štát musí reagovať," povedal podľa Guardianu. "Žiadny demokratický štát na svete by nerešpektoval to, čo chcú títo ľudia urobiť. Varovali sme ich a oni vedia, že referendum sa konať nemôže." V španielskom systéme regióny posielajú dane do Madridu a ten ich potom podľa kvót posiela do regiónov. Katalánsko tak teraz dostáva peniaze len na plánované veci, napríklad na zdravotníctvo alebo na školstvo. Aj za bežných okolností však Katalánsko, ktoré má síce sedem miliónov obyvateľov, no tvorí asi pätinu HDP 46-miliónového Španielska, dostáva z centrálneho rozpočtu menej, ako do neho posiela. Práve to je hlavný argument zástancov oddelenia tohto regiónu. Katalánske úrady napriek odporu vlády aj ústavného súdu naďalej tvrdia, že referendum sa uskutoční a ak Katalánci zahlasujú za nezávislosť, bude to záväzné a región nezávislosť do dvoch dní vyhlási.


Teror v Londýne, útočníci na titulke. O čom píšu britské noviny

Minúta po minúte

Osem minút

Súhrn

Svedkovia

Obrana stoličkami

Titulky novín

Reakcia Mayovej

Útoky v Británii

Stĺpček

Britské médiá v nedeľných vydaniach denníkov ukazujú zranených aj zneškodnených útočníkov.

O terore, päťčlennom gangu a siedmich zranených hovorí bulvárny denník The Sun. Ich redakcia sídli hneď vedľa London Bridge. Polícia neskôr upravila počet obetí na šesť a tvrdí, že útočníci boli len traja. Nedeľná verzia denníku Guardian - The Observer hovorí o dvojútoku, ktorý zasiahol Londýn pár dní pred voľbami. Kampaň kvôli nemu prerušila aj premiérka Theresa Mayová. "Auto mierilo priamo na mňa. Odskočil som do stredu cestu," opisuje v titulku editor denníku The Times a priamy svedok útoku. V úvodnom texte spomínajú aj reakcie svetových lídrov. Nedeľník Mail on Sunday dal na titulnú stranu fotografiu dvoch mŕtvych útočníkov. Brutálny útok zasiahol hlavné mesto, opisuje denník Independent. Sunday Express vyšiel ešte predtým, ako bol potvrdený počet obetí.


ABBA po 35 rokoch nahrala dve nové pesničky. Na pódium sa hudobníci vrátia ako klony

Švédska skupina sa po desaťročiach vráti na pódiá.

ŠTOCKHOLM. BRATISLAVA. Najprv to znelo ako vtip. Keď tvorca speváckych súťaží Americal Idol Simon Fuller navštívil pred pár rokmi členov skupiny ABBA v Štokholme, mal bláznivú myšlienku. Hoci jej členovia už desaťročia spolu nevystupujú, na pódiá by sa vrátiť mohli, v podobe animovaných, holografických klonov. ABBA by tak mohla koncertovať večne. „Pustili sme sa do toho projektu a je to fascinujúce,“ povedal pre BBC Björn Ulvaeus. „Naše kópie vyzerajú úplne skutočne. Keď ich dokončíme, nebudete ich vedieť rozoznať od skutočných ľudí.“ Vďaka tomuto projektu sa štvorica Švédov po rokoch stretla v hudobnom štúdiu. Všetci mali pocit, že sa zastavil čas a vrátili sa znova do mladosti. S novým nadšením sa preto rozhodli po 35 rokoch nahrať dve nové pesničky. „Prvá z nich sa volá I Still Have Faith In You a budete ju môcť počuť v decembri. Možno sme zostarli, ale naša skladba je nová,“ napísala kapela na instagrame. ABBA pôvodne vznikla v roku 1972 zo štvorice hudobníkov Agnethy Fältskogovej, Björna Ulvaeusa, Bennyho Anderssona a Anni-Frid Lyngstadovej. Pracovné vzťahy prerástli do lásky a dva páry uzavreli manželstvá. Ich úspešnú kariéru odštartovala výhra v súťaži Eurovision a odvtedy po celom svete predali 400 miliónov nahrávok. Z ich pesničiek vznikol aj muzikál Mamma Mia!. Hoci ABBA najprv prežila rozvod oboch párov, nakoniec sa kapela aj tak rozpadla v roku 1983. Jej nápadmi a motívmi sa dodnes inšpirujú mnohé popové hviezdy. K jej štýlu mal blízko aj slovenský Elán. Loading
 ... Niekdajší členovia ABBA viackrát rozmýšľali, že sa ešte zjednotia. Dostali mnohé dobré ponuky vrátiť sa, doteraz ich však vždy odmietli. „Myslíme si, že ABBA si ľudia pamätajú ako tú mladícku, energickú skupinu zo sedemdesiatych rokov,“ vysvetľoval Ulvaeus. Dnes je už podľa neho neskoro. Bolo by vraj zvláštne, keby sa na pódiá vrátia ako sedemdesiatnici. „Bola by to úplná geriatria,“ dokončil. Pre nový program boli členovia skupiny digitálne naskenovaní a „omladení“, aby vyzerali ako v roku 1979, keď skupina absolvovala svoje tretie a posledné turné. Digitálne podobizne kapely môžete vidieť aj v Štokholme, v múzeu, ktoré majú v parku Djurgården, neďaleko lavičky, kde sa dva zaľúbené páry v minulosti radi stretávali.


Moskva bude akceptovať výsledky testov bojovej látky, vyhlásil ruský diplomat

Diplomat oznámil, že Moskva bude výsledky akceptovať v prípade, ak bude proces transparentný.

LONDÝN. Rusko bude akceptovať výsledky testov, ktoré na podozrivej bojovej látke použitej proti bývalému ruskému agentovi Sergejovi Skripaľovi realizujú experti z Organizácie pre zákaz chemických zbraní (OPCW). Vyhlásil to vo štvrtok veľvyslanec Ruskej federácie v Londýne Alexandr Jakovenko. Diplomat na tlačovej konferencii novinárom ďalej oznámil, že Moskva bude výsledky daných testov akceptovať len v prípade, ak bude tento proces transparentný, informuje agentúra Reuters. Podľa neho chce Moskva vedieť, ktorí odborníci testy uskutočňujú. K útoku na Skripaľa a jeho dcéru došlo 4. marca v Anglicku. Zatiaľ čo Skripaľ (66) je naďalej v kritickom stave, jeho dcéra Julija (33) sa pred niekoľkými dňami prebrala z bezvedomia a dokáže aj hovoriť. "Prebrala som sa pred týždňom a som rada, že sa mi zo dňa na deň vracia sila," uviedla Skripaľová vo vyhlásení, ktoré podľa stanice BBC sprostredkovala britská polícia. Incident, ktorý sa odohral v meste Salisbury, kde Skripaľ žije, vyvolal medzinárodnú diplomatickú krízu. Londýn, ktorý inkriminovaný toxín identifikoval ako nervovoparalytickú bojovú látku novičok vyvinutú v bývalom Sovietskom zväze, obvinil z útoku Rusko. Moskva to odmieta a požaduje dôkladné vyšetrenie prípadu.


Na americkej diaľnici sa zrazil školský autobus s nákladiakom

MOUNT OLIVE. Viacero zranených si vyžiadala štvrtková havária školského autobusu a nákladného auta, ku ktorej došlo v americkom štáte New Jersey. Príčina havárie na diaľnici Interstate 80 neďaleko mesta Mount Olive zatiaľ nie je známa. Podľa informácií predstaviteľa miestnej polície Darrena Tynana previezli viacero ľudí do nemocnice. Nešpecifikoval však počet zranených ani povahu ich zranení.


Za korupciu odsúdený český politik Rath nastúpi do väzenia

Rath chce zostať vo väzení lekárom, voči štátu má vysoký dlh.

PRAHA. Bývalý stredočeský hajtman David Rath v pondelok nezaplatil sankciu desať miliónov korún, ktorú mu udelil súd. Rath to povedal v pondelok novinárom pred nástupom do väznice v pražskej časti Ruzyně, kde si má odpykať sedem rokov odňatia slobody za korupciu. Ratha (53) zadržali v roku 2012, keď si odnášal v škatuli od vína sedem miliónov korún, informoval spravodajský server Novinky.cz. "Do šiestej popoludní budem vo väzení. Vybavoval som dnes rôzne papiere a bol som u zubára. Dnes som pacientov nemal, musel som ich odvolať. Po 18-tej hodine budem pevne v rukách nášho štátu. Beriem si hygienické potreby a knihy, mám Šindlerov zoznam, Doktora Živaga alebo Osudy dobrého vojaka Švejka," povedal Rath v meste Hostivice. Bývalý český minister zdravotníctva predpokladá, že bude vo väzení pracovať ako lekár. "Počítam so siedmimi rokmi, ale v druhej vetve môžem dostať ešte pol roka navyše. Budem chcieť byť tam, kde ma budú môcť využiť ako lekára. Tie menšie nemocnice sú vždy lepšie než tie väčšie," konštatoval na tlačovej konferencii Rath. Desať miliónov korún, ktoré má odovzdať ako súčasť trestu, podľa vlastných slov doposiaľ neposlal. "Nemám ich. Vrchný súd mi zatiaľ neuvoľnil peniaze, čo je asi 2,5 milióna. Takže mi ich štát musí vrátiť a potom im ich môžem zaplatiť. Môj proces je politický, všetci do toho zasahovali na čele s pani Bradáčovou. Chceli mi zavrieť ústa. Až to dostanem pred medzinárodný súd, tak bude mať Česká republika hanbu," dodal Rath. Stredočeský krajský súd poslal vlani Ratha pôvodne na 8,5 roka do väzenia. Odvolací senát však v júni trest zmiernil na sedem rokov a znížil aj peňažný trest na desať miliónov korún.


O KNIHÁCHSem sme došli po tridsiatich rokoch?

Zrejme dozrieva čas na sumarizovanie uplynulých tridsiatich rokov očami ich kľúčových aktérov. Odstup je dôležitý, sitom prepadnú veci malicherné a bezvýznamné – aj keď ani tým, čo na site ostanú, netreba pridávať nadštandardný význam. Len za uplynulého pol roka prezentovali svoje spomienky napríklad Ivan Šimko, Fedor Gál či Rudolf Chmel – každý inou formou, s iným akcentom na rozličné udalosti, zameraním na iné obdobie.      Dokopy však vzniká skladačka, ktorá vytvára vo vedomí záujemcu o dianie po novembri vcelku komplexný a objektívny obraz. Ich zmyslom môže byť nielen to, aby opakovanie dejín ostalo skôr v podobe frašky a nepribližovalo sa žánru tragikomédie, ku ktorej má dnešok zrejme najbližšie.Naša prehraNázov knihy Rudolfa Chmela Úvod do pamäti možno interpretovať rozlične – ponúka sa prvoplánový, že ide o úvodnú časť autorových memoárov, osobne mi však vyhovuje viac interpretácia iná, vychádzajúca zo štruktúry textu – úvod(nú časť) pamätí tvorí esej o role intelektuála v politike, nazvaná Pamäť verzus dejiny, akýsi filozofický koncentrát a selektívny sumár postrehov vychádzajúci nielen zo zvyšného textu knihy, ale podložený najmä životom autora v oboch prostrediach, intelektuálnom aj politickom – aj so všetkým, čo s takýmto oscilovaním súvisí.      Za týmto pre mňa kľúčovým textom nasleduje časť Pamäť, čo je vlastne CV autora od jeho útlej mladosti až po príhovor na rozlúčkovom obede s vládou Ivety Radičovej 18. marca 2012 – ako najstarší člen vlády povedal aj to, čo sa v tom čase možno mohlo mnohým pozorovateľom politického života zdať ako predčasné či priveľmi príkre, ďalšie roky a najsúčasnejšia súčasnosť však potvrdzujú, že Rudolf Chmel videl aj za druhý roh, kým tí, čo tent pád vlády spôsobili (Richard Sulík a Mikuláš Dzurinda predovšetkým), nedovideli ani na dva kroky pred seba: „Lebo to, čo sa stalo, je naša zodpovednosť.      Naša spoločná prehra. Bez výnimky. Pravica pri tom prišla o celý svoj príbeh – politický, morálny, osobný. Vlastnou vinou. A ešte sme aj pomohli na svet niečomu protisystémovému – aj my v Moste s OKS, aj najmä vy v SaS s Matovičovými exotmi. Pomohli sme – všetci – deštrukcii príbehu pomečiarovskej demokracie, paradoxne, my prvá nekomunistická vláda po vyše dvadsiatich rokoch, vláda, napriek všetkému, so silným kultúrnym, spoločenským kapitálom. Prešustrovali sme ho prirýchlo. Som človek pochybností, možno aj preto mi chýba na našej menšej polovici ihriska kritická sebareflexia, čo, pravdaže, nemá byť sebabičovanie. Isteže, to nie je žáner politikmi milovaný.      Možno ani mne sa nežiada uvažovať o mojej vine na tomto unikátnom rozpade vlády. Možno som sa mu skôr poddal, ako som ho aktívne pomáhal odvracať. Možno, že by si každý mal túto otázku položiť – osamote. V ťažkých chvíľach sme zvyčajne osamotení. Mám pocit, Ivetka, že sme za túto osamotenosť zaplatili viacerí a možno aj Ty viac než dosť. Za každé takéto poznanie sa platí.“      Že za toto zlyhanie politikov (celkom nechápem ohľaduplnosť Chmela voči Dzurindovi, ktorého diel na tomto páde vlády bol priam leví) však najviac (oveľa viac ako jeho vinníci) zaplatili obyvatelia tejto krajiny, a to nielen tí, ktorí sa kriticky stavajú k politikom typu Roberta Fica či Andreja Danka, ale aj ich voliči, je dnes viditeľné a hmatateľné.     A pozorujúc súčasnú biedu politickej opozície a politické hry a kalkulácie, ktoré do jedného košiara preventívne zháňajú Fica s Dankom, Kollárom a Kotlebom, trúfam si konštatovať, že tento projekt mafiánsko-oligarchického ovládania spoločnosti nebude ukončený ani v najbližších parlamentných voľbách.      Ak si jednoducho spočítame, kto všetko je nepriateľom otvorenej spoločnosti, de facto liberálnej demokracie, sme vo výraznom oslabení voči tomuto konglomerátu smerákov, nacionalistov, hraničných konzervatívcov, neonacistov, xenofóbov a vo veľkej miere aj zmanipulovaných občanov, vydesených pred „nástupom liberalizmu“.     Personálie a pramene    Nasledovná časť Post scriptum – ad personam je venovaná osobám, ktoré v Chmelovom živote veľa znamenali (Jiří Dienstbier, Petr Pithart, Ladislav Ballek, Ivan Kadlečík, László Szigeti a i.). Záver knihy tvoria Prílohy (podstatné miesto zaberajú vyhlásenia Fóra inteligencie Slovenska a texty Zo zápisníka SME) – čím na pevnú pôdu kladie svoj postreh o pamäti z úvodnej eseje: „Ak aj individuálna pamäť nemusí byť vždy infikovaná len lžou, falšovaním, je väčšinou selektívnejšia – niečo uchováva a iné necháva prepadnúť do zabudnutia.      Pamäť je selektívna, subjektívna, emotívna, zjednodušujúca, dejepis by mal byť vedecký, objektívny, kritický, ak nehovoríme o dejepise politicky či ideologicky zneužívanom. A pamätník, ten medzi minulosťou a prítomnosťou, ten, čo si pamätá aj zabúda, ten, čo sa na minulosť pozerá z pohľadu, ako ju prežíval a prežil, je vystavený konfrontácii na pôdoryse dejiny verzus pamäť fakticky neustále. Jeden zo spôsobov, ako sa pri memoároch aspoň sčasti vyhnúť fabulovaniu, je preto spoliehať sa, pokiaľ sa len dá, viac ako na spomienku, na dobové texty, dokumenty, ktorých vierohodnosť je verifikovateľná.“Až na dreňNajautentickejší, najpôsobivejší a najinšpiratívnejší je však Rudolf Chmel v úvodnej eseji – a nebyť jej, boli by jeho pamäti iba jemne nadštandardnou „memoárovou reflexiou autora — literárneho vedca, verejného intelektuála, diplomata a politika, v ktorej sa cez jeho individuálnu pamäť zrkadlí aj kolektívna reflexia, národná aj štátna, respektíve stredoeurópska“. Avšak práve tým, že Rudolf Chmel ide až na dreň pri pomenúvaní zlyhaní intelektuálov v čase po novembri 1989, a neostáva na slovenskej roličke, hoci aj s ňou by si bohato vystačil, ale zasahuje podstatne väčší stredoeurópsky priestor, miestami až kontinentálny, dostávajú jeho pamäti výrazne nadčasový rozmer.      Chmel presne pomenúva ten zlý odhad intelektuálov, ktorí sa štítili praktickej politiky, prenechali ju pragmatikom moci a keďže si neuvedomili, že rozpad dvoch blokov vypúšťa na svet džinov nacionalizmu, extrémizmu, xenofóbie až fašizmu, nechali sa vytlačiť na slepú koľaj politického života – jasne, rola intelektuála je skôr stáť naboku, ‚pripindávať‘, ako a kam zle sa uberajú ostatní, avšak v čase sociálnych sietí je oveľa viac vidieť, ako málo dnes znamená slovo intelektuála a aké tragické následky môže toto zlyhanie tých najbystrejších medzi nami privodiť.      „Dnes je asi jediným veľkým príbehom, ktorý je naporúdzi, boj medzi globalizmom a partikularizmom – medzi silami technológie, kapitálu a vedy, ktoré nás tlačia ku globálnej rovnakosti, a tradíciou jazyka, kultúry, náboženstva a identity, ktoré potvrdzujú našu neporušenú odlišnosť,“ tvrdí kanadský intelektuál a bývalý liberálny politik Michael Ignatieff a Chmel na neho nadväzuje: „Odpoveď je potom jediná: čím silnejší globalizmus, tým silnejšia obrana identity. Aj preto si asi nový veľký príbeh zjednotenia Európy nechali intelektuáli, umelci zobrať ekonómami, bankármi, byrokratmi, politikmi.      A pochybovačných intelektuálov nahradili a čoraz väčšmi nahrádzajú nacionalisti, fašisti či polofašisti! Aj preto sa dnešný príbeh zápasu globalizmu a partikularizmu preklopil na zápas globalistov, svetoobčanov, eurooptimistov či eurofilov s partikularistami, teda euroskeptikmi, nacionalistami, extrémistami, xenofóbmi, antisemitmi.“Chmelov text je mimoriadne skeptickou správou o stave spoločnosti a jej budúcnosti a veľa optimizmu neponúka. Potešme sa teda prezidentskému úspechu, ale spať na vavrínoch nemáme nárok.


Trump podpísal príkaz o odstúpení USA od transpacifickej dohody

Americký prezident odstúpenie od zmluvy sľuboval počas kampane.

WASHINGTON. Americký prezident Donald Trump podpísal dekrét o formálnom odstúpení USA od dohody o Transpacifickom obchodnom partnerstve (TPP) tak, ako to sľuboval v predvolebnej kampani. Trump označil príkaz na odstúpenie od TPP za "veľkú vec pre amerických pracujúcich." Nový prezident tak náhle ukončil roky úsilia predchádzajúcich amerických vlád o vytvorenie rozsiahlej zóny voľného obchodu v Severnej Amerike a ázijsko-tichomorskom regióne. Trump totiž počas uplynulého víkendu povedal, že chce znova prerokovať aj Severoamerickú dohodu o voľnom obchode (NAFTA) medzi USA a Kanadou a Mexikom. V pondelok však prezident nepodpísal žiadny priamy príkaz, ktorý by sa týkal NAFTA. Netají sa ale tým, že chce prepracovať podmienky dohody, ktorá vládne obchodu v Severnej Amerike už 22 rokov. Odstúpením od TPP sa však otvára priestor pre Čínu. TPP by mala odstrániť obchodné bariéry a stanoviť spoločné štandardy. Okrem USA ju uzavrelo 11 štátov Tichomoria: Kanada, Mexiko, Austrália, Japonsko, Brunej, Malajzia, Vietnam, Singapur, Nový Zéland, Čile a Peru. Trump v nedeľu vyhlásil, že sa stretne s kanadským premiérom Justinom Trudeauom a mexickým prezidentom Enriquom Penom Nietom, aby začali rokovať o NAFTA, ktorá podľa neho ničí pracovné miesta v USA. Trump sa pred podpísaním príkazu stretol aj s desiatimi top manažérmi z priemyslu. Šéfom firiem sľúbil, že jeho vláda zníži regulácie aj firemné dane. Ale zároveň varoval pred trestom tých, ktorí presunú výrobu z USA do zahraničia. Nový prezident už počas predvolebnej kampane priamo menoval spoločnosti, ktoré by mali presťahovať výrobu zo zahraničia späť do USA. Na stretnutí so šéfmi významných koncernov, ako sú napríklad Ford, Dow Chemical, Dell Technologies, Tesla a ďalší, povedal, že by chcel znížiť firemnú daň "niekde na 15 až 20 %" zo súčasných 35 percent. Tento sľub si vyžaduje spoluprácu s Kongresom, v ktorom majú väčšinu republikáni. Manažéri prezidentovi povedali, že pre nich je oveľa dôležitejšie zníženie regulácií. "Myslím, že môžeme skresať regulácie o 75 %. A možno aj viac," odpovedal Trump. Nový americký prezident chce podľa vlastných slov vytvoriť priaznivejšie podnikateľské prostredie v USA. Zároveň ale pohrozil zavedením "hraničnej dane" pre firmy, ktoré sa rozhodnú presťahovať výrobu do zahraničia. Okrem toho sa Trump bude snažiť o "férový obchod" pre USA.


Neapol dominoval nad Nice, Hamšíkovi chýbal tretí gól

Taliansky klub sa výrazne priblížil k skupinovej fáze Ligy majstrov.

NEAPOL. Taliansky futbalový tím SSC Neapol v zostave s kapitánom Marekom Hamšíkom si po domácom triumfe 2:0 nad OGC Nice v stredajšom prvom zápase play-off pootvoril dvere do skupinovej fázy Ligy majstrov 2017/2018. Kouč francúzskeho tímu Lucien Favre okrem ušitia taktiky na zmazanie nepríjemného manka bude musieť siahnuť minimálne k dvom zmenám v základnej jedenástke, keďže pod Vezuvom nedohrali pre vylúčenia opory tretieho mužstva uplynulej sezóny Ligue 1 Vincent Koziello a Alessane Plea. "Podľa môjho názoru boli obe vylúčenia prísne. Dohrávali sme v deviatich, čo je nepríjemné. Oceňujem však prístup hráčov, že sa 'neopustili' a nedovolili súperovi streliť tretí gól. Stav 0:3 by bol pre nás do odvety zrejme nezvrátiteľný. Takto máme nádej bojovať o postup, hoci to bude nesmierne náročné," citoval Favreho portál lequipe.fr. V odvete by OGC mohlo počítať s holandským stredopoliarom Wesleym Sneijderom i talianskym útočníkom Mariom Balotellim, ktorý by zvýšili údernosť ofenzívy. Tá v Neapole zaostala za očakávaniami, Nice si nevytvorilo gólovú príležitosť. Neapol mal raketový vstup do zápasu, v 13. minúte otvoril skóre Dries Mertens po zle načasovanom vybehnutí brankára Cardinaleho. Po góle volala aj hlavička Joseho Callejona, ktorej predchádzal lahôdkový center Hamšíka, španielsky útočník však poslal loptu nad bránu Nice. Hostia mali solídne úseky v medzihre, ale šancu si nevytvorili a tak prišiel druhý trest. V 69. minúte Mertensa prenikajúceho do šestnástky nedovolene zastavil Christophe Jallet a Jorginho z jedenástky zvýšil na 2:0. "Mali sme dobrý vstup zápasu, rýchlo sme sa ujali vedenia. Aj po úvodnom góle sme dominovali, mali sme aj šance, no trafili sme až po zmene strán. Konečný výsledok je dobrý. Akurát škoda, že sme nepridali ešte jeden gól," citovala oficiálna internetová stránka Mareka Hamšíka, ktorého v 59. minúte nahradil na ihrisku Piotr Zielinski. Pred odvetou slovenský špílmacher nabáda k ostražitosti. "Odvetný zápas bude iný. Čaká nás ťažkých 90 minút, no verím, že dotiahneme duel do úspešného konca a postúpime do skupinovej fázy Ligy majstrov," dodal Hamšík. Odveta v Nice je na programe v utorok 22. augusta o 20.45 h. Žreb skupinovej fázy LM sa uskutoční vo štvrtok 24. augusta o 18.00 h v Monte Carle.   l


Záhorskú Bystricu s Dúbravkou spája nová autobusová linka

Linka vedie od Tesca Expres smerom na Krče a obsluhuje tiež rezidenčnú oblasť Strmé vŕšky.

BRATISLAVA. Bratislavskú Záhorskú Bystricu spája od pondelka s Dúbravkou priama autobusová linka 36. Tá je výsledkom spoločného úsilia miestnych obyvateľov a samosprávy a viac ako dvojročných rokovaní medzi hlavným mestom a mestskou časťou Záhorská Bystrica, ktorej počet obyvateľov sa za posledných osem rokov zdvojnásobil. "Záhorská Bystrica je bydliskom hlavne pre mladé rodiny, a keďže sa darí láske a výsledok sú deti, a deti sa potrebujú vzdelávať, tak síce rozširujeme naše školské kapacity, ale stredné školy nemáme. Tie sú v bližších okrajových častiach ako Dúbravka a Karlova Ves," vysvetlil na brífingu hlavný zámer zriadenia novej linky starosta Záhorskej Bystrice Jozef Krúpa. Trasa autobusovej linky vedie od Tesca Expres smerom na Krče a obsluhuje tiež rezidenčnú oblasť Strmé vŕšky. Odtiaľ sa vracia na hlavnú cestu, cez kruhový objazd Petra a Pavla zatáča k televízii Markíza, po Hodonínskej ceste pokračuje ku krematóriu a k nákupnému centru Bory Mall. Odtiaľ smeruje na Dúbravku, teda cez Agátovú ulicu, k obchodnému domu Saratov a končí na Žatevnej ulici. Linka momentálne premáva cez školský rok v polhodinovom intervale, teda dvakrát za hodinu. Počas školských prázdnin a cez sviatky a víkendy je to raz za hodinu. Podľa starostu je to zatiaľ skúšobná lehota. "Prax ukáže možnosť rozšírenia a zahustenia," podotkol Krúpa. Do budúcnosti verí, že mesto bude ekonomicky v takom stave, že prevádzku linky bude prevádzkovať vo vlastnej réžii. Momentálne mestská časť hradí zo svojho rozpočtu desať percent nákladov. Mesto vo svojom rozpočte na túto linku vyčlenilo podľa primátora Iva Nesrovnala takmer pol milióna eur. Záhorskú Bystricu s centrom mesta naďalej spája autobusová linka 37. Tá sa zároveň vrátila na svoju starú pôvodnú trasu, teda bez zastávok do Marianky a na Strmé vŕšky. Lokalitu Strmé vŕšky obslúži nová linka 36 a Marianku po dohode obsluhuje Slovak Lines, a to zmenou trasovania a frekvencie linky 215.


Počas cestnej kontroly zastrelili v USA zástupcu šerifa

EL PASO. Zástupca texaského šerifa, ktorého v piatok postrelil muž, zomrel. Na sociálnej sieti Facebook o tom informovala kancelária šerifa z El Paso County. Úrady pritom v piatok vyhlásili, že Peter Herrera zrejme prežije, keďže mal na sebe nepriestrelnú vestu. Incident sa stal v piatok o 1:50 tamojšieho času po tom, keď policajt zastavil v San Elizario auto na ceste a vyzval vodiča, aby vystúpil. Muž však začal strieľať. Policajti následne zatkli 27-ročného Facunda Chaveza.


Smog z Dillí stále nezmizol, obmedzia tam dopravu

Opatrenia majú pomôcť pri zmiernení znečistenia ovzdušia v meste.

NAÍ DILLÍ. V indickom hlavnom meste Naí Dillí opäť obmedzia počet áut, aby tak znížili úroveň znečistenia ovzdušia. Radnica v dňoch 13. - 17. novembra uplatní opatrenia, na základe ktorých sa budú osobné autá v meste striedať podľa toho, či majú párne alebo nepárne číslo na štátnej poznávacej značke. Rovnaké opatrenia už prijala minulý rok, nie je však jasné, či pomohli znížiť znečistenie ovzdušia. Úroveň znečistenia ovzdušia na niektorých miestach v Naí Dillí je 30-krát väčšia ako odporúča Svetová zdravotnícka organizácia. Šéf tamojšej samosprávy Arvind Kedžrival nazval mesto "plynovou komorou" a uviedol, že vláda už podnikla viaceré kroky k ochrane ovzdušia. Medzi ne patria napríklad dočasné zastavenie stavebných prác a zvyšovanie poplatkov za parkovné, ktoré by mali odradiť vodičov od používania áut.Experti tvrdia, že vlaňajšie opatrenia mali na znečistenie vzduchu slabý vplyv, no znížili v meste chronickú dopravnú zápchu. Počas prevádzkového obdobia obmedzení bola vlani mimo dillíjských ciest tretina z troch miliónov tamojších osobných automobilov.Na znečistení ovzdušia sa v meste podpisuje aj nízka rýchlosť vetra, prach zo stavieb, spaľovanie odpadu či pyrotechnika používaná počas festivalov. Úroveň znečistenia sa v Naí Dillí v zime zhoršuje aj v dôsledku ohňov, ktoré zakladajú farmári v neďalekých štátoch Pandžáb a Harijána na prečistenie polí.


PRÍHOVOR PREDSEDU NR SR ANDREJA DANKAPropaganda a manipulácia je silnejšia ako kedykoľvek predtým

Oslavy SNP

Fotogaléria

Komentár

Prejav Čaputovej

Prejav Pellegriniho

Prejav Danka

Milé Slovenky, Slováci, vážení protokolárni hostia, ale hlavne drahí veteráni povstania. Som rád, že je tu aj dnes bohaté zastúpenie delegácií takmer všetkých národov, ktoré sa pred 75-timi rokmi so zbraňou v ruke a nebývalou odvahou postavili krvavým fašistickým hlavniam. Mnohí vtedy riskovali a obetovali to najcennejšie - svoj život. Patrí im naša úcta, že neváhali ani sekundu bojovať za slobodu a prebudenie niektorých Slovákov. O to viac ma mrzí, že sú i dnes medzi nami, dokonca aj v politike ľudia, ktorí prekrúcajú históriu, obliekajú si fašistické uniformy a požívajú dôveru občanov. Je to neskutočná hanba s ktorou musíme znovu bojovať. Nikdy však nesmieme zabúdať na to, kto stál po našom boku v tých najťažších časoch. Klaniam sa preto hrdinstvu našich 35 priateľských národov. Osobitne ma teší, že ako predseda Národnej rady SR tu dnes môžem pozdraviť predsedu českého senátu pána Kuberu, predsedu poslaneckej snemovne Českej republiky pána Vondráčka, podpredsedu senátu Poľskej republiky pána Peka a obzvlášť som hrdý na to, že sú tu moji priatelia senátori a poslanci z Ruskej federácie pod vedením podpredsedov pána Umachanova a pána Petra Tolstého. Áno, Banskú Bystricu dnes navštívil aj pra-pra-vnuk Leva Nikolajeviča Tolstého, ktorého spájal so Slovenskom jeho osobný lekár Makovický. Symbolické srdce v architektúre pamätníka SNP vyjadruje na jednej strane túžbu po štátnosti, a na strane druhej odhodlanie bojovať proti fašizmu. V jednom z najťažších období sme získali svoj štát, ale daň za jeho vznik bola krutá. Mnoho ľudí vtedy uverilo pomýlenej vízii fašizmu. SNP je však svedectvom toho, že podstatná časť nášho národa si zachovala triezvy pohľad. Vždy sa budem klaňať Husákovej pamiatke a v politike pripomínať, že život nie je čierny a biely. Žiaľ, aj dnes stojíme na pomyselnej hranici, kedy sa deformujú hodnoty ľudskosti a sme svedkami návratu k extrémistickým ideológiám. Na jednej strane je tu extrémizmus fašistický, a na strane druhej klasicky liberálny. Slovenská republika je založená na Cyrilometodskej tradícii. O to viac preto vnímajme ľudí, ktorí delia svet podľa farby pleti, rúcajú tradičné hodnoty rodiny, nič pre nich nie je sväté, používajú vulgarizmy, užívajú drogy, všetko môžu, sú plní presvedčenia, že majú patent na pravdu, že majú právo dokonca súdiť ľudí. Často práve oni umelo vyvolávajú konflikty, aby sa potom tvárili, že sú ľudskí a priateľskí. Práve v dnešnej dobe internetu sa nesmieme nechať manipulovať klamstvami vytrhnutými z kontextu. Propaganda a manipulácia je dnes prítomná a je silnejšia ako kedykoľvek predtým. SNP je spojené s množstvom významných osobností, som však presvedčený, že jednej z nich by mala patriť osobitná pozornosť. Je to osobnosť, ktorej život bol plný úspechov, ale aj pádov. Plný sklamaní a to najmä z blízkych, ktorí ho na miesto uznania zavreli v 50-tych rokoch do väzenia. Je to jeden z hlavných predstaviteľov SNP, dlhoročný prezident republiky, výnimočný človek plný odhodlania. Doktor Gustáv Husák. Na jeho životnom príbehu sa učme, pozorujme, aké vrtkavé sú medziľudské vzťahy, aká vrtkavá je sláva. Vždy sa budem klaňať jeho pamiatke a v politike pripomínať, že život nie je čierny a biely. Že život je plný kompromisov a je naplnený len vtedy, keď človek verí svojim ideálom, dodržiava pravidlá, ide ďalej aj keď ho mnohí nechápu, dodržiava pravidlá, pomáha druhým a súčasne má jasný cieľ. Pri tejto príležitosti vás, hlavne občania SR, dnes prosím, a to v kontexte týchto historických udalostí, aby ste nikdy nezabúdali na to, ako sa dá jednoducho v živote zísť zo správnej cesty. Aby ste nepodľahli fašistickému, ani liberálnemu extrémizmu. Manipulujú vás a klamú len preto, aby ovládli vaše myslenie a naše milované Slovensko. Ďakujem.


Trump podpísal výnos, ktorý uľahčí schvaľovanie infraštruktúrnych projektov

Rozhodnutie ruší niektoré štandardy v oblasti ochrany životného prostredia, ktoré presadil bývalý prezident Barack Obama.

WASHINGTON. Americký prezident Donald Trump v utorok podpísal vládny dekrét, ktorý má podľa jeho slov uľahčiť proces schvaľovania výstavby ciest a iných infraštruktúrnych projektov, a to bez negatívnych dopadov na životné prostredie. Predstavitelia Bieleho domu potvrdili, že výnos ruší nariadenie bývalého prezidenta Baracka Obamu, ktoré nútilo investorov, aby pri plánovaní projektov v záplavových oblastiach zohľadnili možné riziká súvisiace so stúpajúcou hladinou morí v dôsledku klimatických zmien.Trump označil prognózované riziká za prehnané. Na tlačovej konferencii uviedol, že byrokratická záťaž predražuje projekty, akými sú výstavba bežnej diaľnice, rádovo o stovky miliónov dolárov, pričom schvaľovací proces môže trvať až 17 rokov. Podľa agentúry AP ide o druhý výnos podpísaný súčasným americkým prezidentom, ktorý má uľahčiť rozvoj infraštruktúry. Ochrancovia životného prostredia Trumpa kritizujú za kroky, ktoré podľa nich znižujú súčasné environmentálne štandardy.


Na Noci výskumníkov ukážu, ako odhadnúť vek a pohlavie

V 33 krajinách Európy sa v piatok uskutoční festival vedy Noc výskumníkov.

BRATISLAVA. V 33 krajinách Európy sa uskutoční v piatok festival vedy Noc výskumníkov. Výročný desiaty ročník tohto podujatia sa bude na Slovensku konať v Bratislave, Banskej Bystrici, Žiline, Košiciach, Poprade a Tatranskej Lomnici. Psychológovia z UK vo svojom stánku Otestuje si kogníciu! priblížia a vyskúšajú, akými spôsobmi skúma neuropsychológia poznávanaie. Genetici a biochemici v stánku Biológia a chémia Zeme umožnia návštevníkom pohľad do jadra bunky, kde sa nachádza genetická informácia. Antropológovia si prinesú kostru človeka, aby na nej mohli ukázať, koľko kostí má človek v tele a ako dômyselne sú pospájané. Priblížia tiež, na základe akých znakov možno odhadnúť pohlavie a vek jedinca. Stánok Geovedy - srdce a mozog Zeme predstaví pestrú zbierku hornín a fosílií a základné pracovné nástroje geológov. Návštevníci si budú môcť tiež vyskúšať prácu s geofyzikálnym prístrojom Georadar. Témou vedeckého stánku Všetci sme viacjazyční bude ukázať deťom, ako ľahko sa dajú študovať viaceré cudzie jazyky. V stánku Emočná akadémia predstavia odborníci UK softvér Emotion ID, ktorý je schopný rozpoznávať tvárové emócie. Návštevníci sa budú môcť zúčastniť i na výskume tvárových emócií. Okrem viacerých stánkov si odborníci UK pripravili aj prednášky z rôznych vedných oblastí. Podrobný prehľad všetkých vedeckých stánkov a prednášok UK nájdete na www.nocvyskumnikov.sk.


Fedor: Dôveru polície by zvýšilo oddelenie inšpekcie od ministerstva

Poslanec Martin Fedor chce, aby kontrola policajtov bola zbavená politických či iných vplyvov.

BRATISLAVA. Na zvýšenie dôveryhodnosti polície treba podľa poslanca Národnej rady Martina Fedora (Most-Híd) konečne zabezpečiť, aby policajná inšpekcia kontrolujúca prešľapy policajtov, bola čo najviac zbavená politických či iných vplyvov. Fedor je rád, že si túto myšlienku, po počiatočnom váhaní, osvojili vo väčšine politických strán. „Zdá sa, že na úrovni vlády dochádza postupne k formulovaniu konkrétnej podoby budúceho fungovania inšpekcie v novom režime usporiadania,“ povedal Fedor dnes pre agentúru SITA. Fedor pripravovaný vládny návrh podporí, ak inšpekcia bude mať rozviazané ruky. „Zjednodušene, aby nepodliehala možným politickým vplyvom, aby policajti nemohli kontrolovať sami seba,“ uviedol. Dôležitá vec podľa Fedora je, aby takýto kontrolný orgán nespadal kompetenčne priamo pod ministra vnútra a bude mať dostatok výkonných právomocí, aby riešil sporné veci samostatne. „Všetky problémy sa, samozrejme, nedajú vyriešiť len tak, mávnutím čarovného prútika. Ale som presvedčený, že takáto zmena by prispela aj k zvýšeniu dôveryhodnosti polície,“ povedal poslanec Národnej rady Martin Fedor.Vyčlenenie policajnej inšpekcie z ministerstva vnútra je v legislatívnom pláne na tento rok.


Podarilo sa nám veľa vecí, Bugár je s rokom 2017 spokojný

Most-Híd v prieskumoch verejnej mienky nerastie.

BRATISLAVA.  Rok 2017 bol pre Most-Híd úspešný. Hodnotí ho tak predseda strany Béla Bugár. Most-Híd však v prieskumoch verejnej mienky nerastie, skôr stagnuje a jeho podpora sa pohybuje okolo šiestich percent. Bugár si to vysvetľuje aj krikom opozície, ktorá všetko označuje za zlé. "Z hľadiska programu a priorít bol rok veľmi úspešný. Podarilo sa nám napríklad pomôcť živnostníkom, keď sme zvýšili odpočítateľnú položku zo 40 percent na 60. Podarilo sa nám tiež dosiahnuť prepočítavanie dôchodkov starodôchodcov. V menšinových školách sme riešili vyššie kvóty a dotácie na hlavu. Tiež sme dosiahli zriadenie Fondu na podporu menšinových kultúr. Je toho veľa," vymenoval Bugár kroky, ktoré strana presadila. Zabudnúť podľa Bugára nemožno ani na zrušenie Mečiarových amnestií. "Tiež sa to konečne podarilo, hoci ešte vlani to vyzeralo, že to nepôjde. Tento rok bolo veľa vecí, ktoré sa nám podarili," vyhlásil v rozhovore pre TASR Bugár. Stagnáciu preferencií svojej strany odôvodňuje tým, že opozícia všetko prekričí tým, "že stále všetko označuje za korupciu a za zlé". Ľudia podľa Bugára denne nesledujú, čo všetko sa mení. "A potom tu stále opozícia kričí, že je tu len korupcia, hoci veľvyslanci vládu pochválili za protikorupčné opatrenia," poznamenal. Súhlasí, že nepomáha, ani keď je v koalícii napätie, ale to podľa jeho slov bolo aj v iných koaličných vládach. "KDH si tvrdo presadzovali svoje návrhy, OĽaNO keď vydieralo partnerov a pritom boli len štyria. Áno, napätie v koalícii vždy znepríjemňuje situáciu aj rokovania, ale zatiaľ sme to vždy zvládli," uviedol. Dôležité je podľa Bugára to, že sa koaliční partneri snažia fungovať v tejto aktuálnej rôznorodej koalícii. "Aj premiér si musel na konci roka všimnúť, že sa nedá len tak niečo vyhlásiť a prikázať. Treba počúvať koaličných parterov," uzavrel Bugár.


Gajdoš: Slovensko je aktívnym členom NATO

Slovensko nie je podľa ministra Petra Gajdoša ľahostajné voči hrozbám doma, ani za hranicami.

BRATISLAVA. Minister obrany Peter Gajdoš (nom. SNS) sa stretol s náčelníkom Generálneho štábu Ozbrojených síl Danielom Zmekom a s predsedom Vojenského výboru NATO generálom Petrom Pavlom. Témou rozhovorov bolo plnenie záväzkov Slovenska v NATO, pôsobenie príslušníkov Ozbrojených síl v medzinárodnom krízovom manažmente, ale aj nadchádzajúci summit NATO v Bruseli. Šéf rezortu obrany tiež generálovi Pavlovi poďakoval za štvorročné pôsobenie vo funkcii na čele vojenského výboru a informoval ho aj o veľtrhu obrannej techniky IDEB v bratislavskej Inchebe, kde tento rok vystavuje historicky najviac vystavovateľov. "Severoatlantická aliancia je bezpečnostným pilierom Slovenska a my sme jednoznačne aktívnym členom. Dôkazom toho je plánované vyslanie slovenských vojakov do Pobaltia v rámci takzvanej posilnenej predsunutej prítomnosti,“ uviedol minister Gajdoš. Minister súčasne uviedol, že Slovensko nie je ľahostajné voči bezpečnostným hrozbám doma, ale ani za svojimi hranicami. Témou rokovaní boli tiež strategické dokumenty vypracované rezortom obrany, prebiehajúca modernizácia ozbrojených síl, ktorá súvisí aj s plnením záväzku vynakladať na obranu dve percentá hrubého domáceho produktu (HDP). Diskutovali tiež o spolupráci Európskej únie a NATO, iniciatíve Stálej štruktúrovanej spolupráce (PESCO), slovenskom projekte Euroartillery, ale aj projekte vojenskej mobility, kde sa zhodli, že nejde iba o administratívno-legislatívnu záležitosť, ale týka sa celej infraštruktúry členských krajín NATO.


Kočnera obvinili z ďalšieho ekonomického trestného činu

Podnikateľ mal podľa obvinenia spôsobiť škodu veľkého rozsahu.

BRATISLAVA. Podnikateľ známy z mafiánskych zoznamov Marián Kočner je obvinený pre pokračovací obzvlášť závažný zločin porušovania povinnosti pri správe cudzieho majetku. Ide o ekonomický trestný čin, obvinil ho vyšetrovateľ Odboru kriminálnej polície Krajského riaditeľstva v Bratislave začiatkom augusta. O novom prípade informuje v pondelok Denník N na svojom internetovom portáli. Prokuratúra nezverejnila, čoho presne sa mal Kočner dopustiť. Nechce mariť či sťažiť objasnenie a vyšetrenie veci. Podnikateľ mal podľa obvinenia spôsobiť škodu veľkého rozsahu, minimálne 133.000 eur. Denník informuje, že mu za to hrozí desať až 15 rokov väzenia. Podnikateľ denníku odpovedal, že o takomto obvinení nemá vedomosť. Denník pripomína, že Kočner bude čoskoro obvinený aj za ekonomický trestný čin súvisiaci s jeho obchodovaním na Donovaloch, o čom nedávno informoval policajný prezident Tibor Gašpar. V tomto prípade si mal podnikateľ neoprávnene uplatniť nadmerný odpočet DPH vo výške takmer 8,9 milióna eur účelovými prevodmi nehnuteľností cez spriaznené firmy.


UNICEF varuje pred stratou celej generácie rohingských detí

Zlá situácia nie je len v utečenecjých táboroch v Bangladéši, ale aj v Mjanmarsku.

ŽENEVA. Detský fond OSN (UNICEF) vo štvrtok varoval pred rizikom straty celej generácie detí moslimských Rohingov. Zhruba polmilióna takýchto detí sa nachádza v utečeneckých táboroch v Bangladéši, kde im hrozia rôzne nebezpečenstvá vrátane chorôb či záplav. Zvyšku rohinských detí, ktoré ostali v rodnom Mjanmarsku, zase chýba prístup k riadnemu vzdelaniu. UNICEF o ich neradostných vyhliadkach informoval v správe, ktorú zverejnil vo štvrtok. Stalo sa tak pri príležitosti blížiaceho sa výročia začiatku masového úteku približne 700 000 Rohingov, ktorí v dôsledku brutálnych zásahov armády migrovali z mjanmarského Jakchainského štátu do susedného Bangladéša, informovala agentúra Reuters. "Hovoríme o riziku straty či potenciálnej strate generácie rohingských detí," povedal na tlačovej konferencií v Ženeve hovorca UNICEF-u Simon Ingram, ktorý strávil šesť týždňov v rohingských utečeneckých táborov v bangladéšskom pohraničnom okrese Cox's Bazar. "Nejde len o zhruba polmilióna detí, ktoré sa nachádzajú na bangladéšskej strane hranice, no i tie, ktoré ostali v (mjanmarskom) Jakchainskom štáte, a ktorých prístup ku vzdelaniu ju prinajlepšom neistý a veľmi obmedzený," dodal. Podľa jeho slov doposiaľ ostalo v Jakchainskom štáte asi 530 000 až 600 000 Rohingov vrátane zhruba 360 000 detí. OSN má do oblasti len veľmi obmedzený prístup. K spomínanému hromadnému úteku moslimských Rohingov z Mjanmarska do Bangladéša došlo po násilnostiach, ktoré vypukli v Jakchainskom štáte vlani 25. augusta. Militanti patriaci k etnicko-náboženskej menšine Rohingov vtedy zaútočili na zhruba 30 policajných staníc. Mjanmarská armáda v reakcii pristúpila k rozsiahlej operácii proti povstalcom. Následné boje a represie si vyžiadali tisíce obetí na životoch, prevažne z radov Rohingov.


STĹPČEK BEATY BALOGOVEJAlternatíva pre Nemecko skutočnú alternatívu neponúka

Merkelová voľby vyhrala a ostáva mocná. Európa je naozaj vďačná.

Keď Angela Merkelová otvorila dvere Nemecka utečencom v 2015, jej kritici predpovedali, že jej táto otvorená náruč zlomí väzy. Povolebné odhady hovoria, že nezlomila. Merkelová voľby vyhrala a ostáva mocná. A Európa je za túto výhru naozaj vďačná. Ak by sa v Nemecku zásadne oslabili demokratické sily, bol by to pre Európu otras minimálne na škále brexitu. Aj keď sa tento scenár neočakával. Nabrala však silu aj extrémistická strana, ktorú živia protiutečenecké vášne, a tak Alternatíva pre Nemecko bude sedieť prvýkrát v nemeckom parlamente. Extrémisti tam od roku 1960 nemali vstup povolený. To, že ani Nemecko neostalo imúnne k vlne populizmu, keď nezodpovední politici voličov zahlcujú rýchlymi a často konečnými riešeniami, ktoré demokratické zriadenie ohrozujú, nie je prekvapujúce. Je však jasné, že Alternatíva pre Nemecko skutočnú alternatívu pre Nemcov ani pre Európu neponúka. Ďakujeme, Angela.


Lietadlo sa zrútilo na ulicu vo Phoenixe

Nehoda si vyžiadala jednu obeť a jedno zranenie.

PHOENIX. Jedna osoba zahynula a ďalšia utrpela zranenia, keď sa malé lietadlo v pondelok ráno zrútilo na križovatku vo Phoenixe v americkom štáte Arizona. Informovali o tom tamojšie úrady. Lietadlo spadlo okolo 07.00 h miestneho času neďaleko mestského letiska Deer Valley. Hovorkyňa Úradu pre letectvo vo Phoenixe Heather Lissnerová potvrdila tlačovej agentúre AP jednu obeť na živote a jedno zranenie. Zatiaľ však nemala informácie, či boli obe osoby na palube lietadla. Zábery zachytávali vrak lietadla uprostred jazdných pruhov a na mieste zasahovali hasiči. Lissnerová uviedla, že havária neovplyvnila prevádzku na letisku Deer Valley. To totiž neslúži komerčným leteckým spoločnostiam a má dve dráhy, lietadlá a dve školy na letecký výcvik.


Po kolapse železničného tunela vo Francúzsku hľadajú nezvestného robotníka

Tunel sa čiastočne zrútil pri meste Saint-André-les-Alpes.

PARÍŽ. Úrady vo francúzskom regióne Provensalsko pátrajú po mužovi, ktorý je nezvestný po tom, ako sa tam čiastočne zrútil železničný tunel. Incident sa stal pri meste Saint-André-les-Alpes. Muž je jedným zo štyroch robotníkov, ktorí v stredu ráno renovovali tunel. Podľa regionálnej prefektúry sú zvyšní traja robotníci v šoku a v súčasnosti v lekárskej starostlivosti. Záchranári sa pokúšajú nájsť nezvestného s pomocou vycvičeného psa.


Bezpečnostné opatrenia v kolínskom Dóme sa od marca ďalej sprísnia

Návštevníci nebudú môcť mať pri prehliadke chrámu pri sebe väčšie tašky, cestovné kufre alebo veľké turistické ruksaky.

KOLÍN NAD RÝNOM. Bezpečnostné opatrenia v Dóme v nemeckom Kolíne nad Rýnom sa s platnosťou od 1. marca sprísnia, vyplýva z informácií, na ktoré správa zariadenia upozorňuje potenciálnych návštevníkov prostredníctvom webovej stránky.Návštevníci budú môcť aj naďalej mať pri prehliadke chrámu pri sebe tekutiny, príručnú tašku alebo menší ruksak, nie však väčšie tašky, cestovné kufre alebo veľké turistické ruksaky.Súkromná bezpečnostná služba, ktorá má na starosti ochranu chrámu a kontrolu návštevníkov, bude náhodne, nepravidelne kontrolovať tašky návštevníkov v záujme ich bezpečnosti v priestoroch objektu, ktorý je súčasťou Svetového kultúrneho dedičstva.Všetky bezpečnostné opatrenia v Dóme prijali na základe konzultácií s predstaviteľmi mesta a tamojšej polície.


Stephane Da Costa neposilní Francúzov na MS v hokeji 2019

PARÍŽ. Francúzski hokejoví reprezentanti sa na MS predstavia bez Stephana Da Costu. Útočník Jekaterinburgu sa necíti byť fyzicky pripravený a po skončení sezóny v KHL dal prednosť oddychu. Francúzi budú jedným zo súperov Slovenska v košickej A-skupine. Stephane Da Costa patril na svetových šampionátoch k najväčším oporám francúzskeho národného tímu. Bývalý útočník klubu NHL Ottawa Senators odohral v uplynulej sezóne za Jeketerinburg 58 zápasov, v ktorých si pripísal na konto 22 gólov a 26 asistencií. Informoval o tom server hokej.cz.


Chicago hlási najviac násilia za takmer dve desaťročia

Len počas novoročného víkendu zabili v Chicagu piatich ľudí.

CHICAGO. Rok 2016 poznačila v americkom meste Chicago najväčšia miera násilia za uplynulé takmer dve desaťročia. S odvolaním sa na policajné štatistiky o tom v nedeľu informovali miestne médiá. Chicagska polícia eviduje v meste za minulý rok 762 vrážd, ako aj 3550 prípadov streľby s celkovo 4331 obeťami, uviedla televízia ABC 7. Policajný hovorca označil podľa nej takúto bilanciu za "neprijateľnú". Len počas novoročného víkendu zabili v Chicagu piatich ľudí a najmenej 30 ďalších osôb utrpelo pri streleckých útokoch zranenia, informovala stanica NBC. Polícia podľa ABC 7 pripisuje zodpovednosť za vysokú mieru násilnej kriminality okrem iného zločineckým gangom a nelegálnym zbraniam v uliciach mesta. Chicagská polícia tiež uviedla, že podľa dvoch analýz Brennanovho strediska a kriminalistického laboratória Chicagskej univerzity zaznamenali podobný nárast vrážd aj v iných mestách USA, napríklad v Bostone, San Diegu, Memphise či Indianapolise. V prepočte na obyvateľa je Chicago v počte vrážd v tabuľke napríklad pred Los Angeles či New Yorkom. Viac vrážd v prepočte na obyvateľa ale majú napríklad St. Louis, Detroit alebo New Orleans.


Moderátor Moravec: Štve ma, keď politici spustia naučený monológ

Klamať na Kaliňáka

Ako klamala vláda?

Rozhovor s Leškom

Rozhovor s Moravcom

Schutzov stĺpček

Komentár

Robert Fico a Andrej Babiš pritvrdili aj vďaka úspechu Donalda Trumpa, tvrdí moderátor Václav Moravec.

Keď mu politici odmietajú chodiť do diskusie postaví do záberu prázdnu stoličku. Keď sa na to sťažujú na facebooku, zverejní internú komunikáciu, v ktorej sa politici z návštevy jeho relácie vykrúcajú. VÁCLAV MORAVEC patrí medzi najuznávanejších moderátorov v Českej republike a tieto praktiky mu podľa neho pomáhajú udržať integritu relácie, ktorá nesie jeho meno. Denník SME sa s Moravcom rozprával o šírení klamstiev a rastúcej agresivite politikov k novinárom. Sledujete, ako vyzerajú politické diskusie na Slovensku?  „Snažím sa, ale musím sa priznať, že v poslednom čase je to menej ako kedysi.“ Analýzy projektu demagog.sk ukázali, že v poslednom období politici na Slovensku šíria dookola tie isté nepravdivé informácie bez adekvátnej reakcie. Zažívate to aj v Českej republike?  „To sa deje stále, pretože politici sú svojimi PR radcami naučení robiť propagandu. U nás pred nedávnym otvorením diaľnice D8 do Drážďan riaditeľstvo ciest a diaľnic dookola tvrdilo, že všetko je v úplnom poriadku a médiá to preberali. Keďže nechceli, aby som sa v tom rýpal, riaditeľ ciest a diaľnic Jan Kroupa neprišiel ku mne do štúdia. Nielenže som tú tému urobil aj bez riaditeľa, ale o pár týždňov som tú tému urobil opäť a poukazoval som na jeho klamstvá. Pomohla mi aj vzniknutá situácia, pretože diaľnicu nakoniec museli otvoriť len čiastočne, keďže sa im pohol jeden z mostov. Politici to teda radi robia, ale novinárov to nesmie odradiť.“ Zhoršilo sa to za posledné roky?  „Je to všeobecný trend v politickej komunikácii, ktorý sa začal nástupom sieťových digitálnych médií, ako sú twitter a facebook. Vrcholom je Donald Trump, ktorý už nepotrebuje organizovať tlačové konferencie, dávať rozhovory či ísť do debát. Svoje stanoviská a klamstvá šíri cez tieto digitálne sieťové médiá. Tieto klamstvá potom médiá preberajú, pretože ide o oficiálne stanoviská prezidenta. Novinár má síce možnosť informovať, že politik klame, ale publikum ho potom skritizuje za to, že nie je nestranný. Pre novinára je to veľmi ťažká pozícia.“ Trumpovo správanie teda inšpiruje aj stredoeurópskych politikov?  „Politici v Európe si Ameriku všímajú. Trump v podstate posunul v krajinách s liberálnou demokraciou hranicu, kam až môže politik zájsť. Dostali sme sa do fázy, keď majú politici oproti novinárom výhodu, pretože tradičné médiá vôbec nepotrebujú. Ak aj poskytnú rozhovor, tak ten priestor využijú na to, aby mohli urážať novinára či jeho médium. U nás sa to deje okolo fenoménu Andreja Babiša. Na Slovensku to bolo vidieť, keď váš premiér Fico urážal moderátora v rozhlase pri akejkoľvek oponujúcej otázke. Keď sa pozerám na debaty na Slovensku, tak vidieť, že stále zažívate dôsledky nedokončenej transformácie verejnoprávnych médií za éry mečiarizmu. Vtedy sa na médiá pozeralo ako na nástroje propagandy. Ak novinár neslúžil politikom, tí ho považovali za neobjektívneho. V tomto je postavenie Českej televízie a Českého rozhlasu kvalitatívne lepšie." Ako sa má k takémuto politikovi moderátor správať?  „Ja sa na také výpady reagujem slovami: To je vaša stratégia. V diskusii sa mi už vyhrážali aj tým, že zverejnia môj plat, aby ma škandalizovali pred verejnosťou. V takej situácii môžete len povedať: Pán minister, mám menší plat ako vy a mojou úlohou je sledovať vaše chyby a klamlivé vyjadrenia. V prípade vášho moderátora je dobré, že to Ficovi nedaroval. Podstatné je, aby sa ho zastali aj ostatní novinári, manažment a aby cítil, že má podporu verejnosti.“ Aj slovenské diskusie trpia tým, že si hostia kladú podmienky, s kým chcú diskutovať a s kým nie. Ako to riešite? „Na rozdiel od vašich moderátorov používam prázdnu stoličku. Ak niekto odmietne, na začiatku relácie na to upozorním a nechám pri stole prázdne miesto. Hosťom sa to nemusí páčiť, ale kým tá relácia nesie moje meno, nedovolím, aby mi takýmito spôsobom zvonka diktovali dramaturgiu. Osvedčilo sa mi to a politici radšej prídu, ako by tam mala byť prázdna stolička. Čudujem sa, že to niekedy nerobia aj verejnoprávni novinári na Slovensku.“ Preto ste aj zverejnili komunikáciu s Babišom, kde odmietal pozvanie?  „Áno, nemám inú možnosť, ako brániť svoju novinársku integritu. Ak sa niekto vyhýba diskusii a tvrdí, že Moravec tlačí len jeden termín, tak musím zareagovať. S niektorými ľuďmi si píšem práve preto, aby som mal v takýchto prípadoch dôkaz. A netýka sa to len Babiša, stalo sa mi to aj s bývalým premiérom Petrom Nečasom.“ Nemáte pocit, že diskusie v Česku sú ostrejšie a ľudia si viac skáču do reči?  „Súčasťou našej politickej kultúry je skákať do reči niekomu, kto uhýba pred odpoveďou. Ja sám možno skáčem do reči viac, ako by som mal, ale jednoducho ma štve, ak politici spustia naučený monológ, pri ktorom už aj zabudnú na pôvodnú otázku. Na druhej strane, ak sa niekto len háda bez toho, aby vecne argumentoval, tak to tiež niečo o politikovi vypovedá.“ Moderátor Martin Strižinec nedávno prerušil hádajúcich sa politikov slovami, že kým sa oni doťahujú, fašisti v parlamente sú ticho a zbierajú politické body. Je v poriadku, ak moderátor niekedy až emotívne zasiahne do diskusie?  „Myslím si, že je to nutné. Zabúda sa na to, že televízna diskusia je publicistický žáner, pri ktorom neplatí, že moderátor nesmie mať vlastný názor. Moderátor podľa mňa musí mať názor, pretože má obhajovať demokratické zriadenie štátu. Ak to preženiem, vyvážená diskusia nie je vtedy, ak pri téme holokaustu dá moderátor rovnaký čas neonacistovi a obeti koncentračného tábora a sám v debate vystupuje len ako štatista.“ Stalo sa vám, že ste si dobre známy fakt ani vy nevšimli?  „Mal som ministra zahraničných vecí Ľubomíra Zaorálka a rozprávali sme sa o správe amerických tajných služieb, ktorá sa týka ruských hackerov. Zaorálek tvrdil, že Česká republika je z hľadiska bezpečnosti na tom dobre. Ja som vtedy úplne zabudol, že pred trištvrte rokom hackli e-mail českého premiéra a polícia to doteraz nevyšetrila.“ Nešepká vám niekto do ucha aj priamo počas prenosu, aby sa to nestávalo?  „Áno, šepkajú mi, ale v prípade hackerov si na to nikto z nás nespomenul.“ Ako vlastne vyzerá vaša príprava?  „Mám naštudované jeden až tri mesiace staré rozhovory s mojimi hosťami a asistenti mi takisto získavajú aktuálne dáta. Mám k dispozícii jedného rešeršistu a jednu asistentku, ktorá telefonuje hosťom. Nemáme možnosti veľkých zahraničných televízií a nepripravujú nás pätnásťčlenné tímy celý týždeň na jednu diskusiu.“ Tento text ste mohli čítať vďaka tomu, že platíte za obsah. Vážime si to.


Plavbu medzi Bratislavou a Gabčíkovom majú čoskoro obnoviť

Plavbu v tomto úseku pozastavili, pretože kanál na Gabčíkovo zamrzol.

BRATISLAVA. Plavbu na Dunaji medzi Bratislavou a vodným dielom Gabčíkovo by mohli obnoviť cez víkend, najneskôr začiatkom budúceho týždňa. Povedal to v piatok Jozef Dúcz zo Slovenského vodohospodárskeho podniku (SVP). Plavba bola v tomto úseku pozastavená od 20. januára. Kanál na Gabčíkovo bol zamrznutý. Plavbu museli tento rok pozastaviť aj 11. januára, a to na tri dni. Ľadové kryhy totiž môžu urobiť škody na plavidlách a ohroziť posádku lodí. Vodohospodári pracujú na sprístupnení toku. Predchádzajúce dni rozrúšali pomocou ľadoborcov veľké kryhy, od piatku ich prepúšťajú cez hať na obtoku stupňa Čunovo do starého koryta Dunaja. Ľadoborce budú činné aj po tieto dni. Ľad by mal mať teraz asi 15-centimetrovú hrúbku. Na preplavenie plavebnými komorami podľa Dúcza čaká viacero lodí. "Pod stupňom Gabčíkovo čakajú dve nákladné lode, v Bratislave päť. V Maďarsku je viac plavidiel, ktoré by sa cez Slovensko chceli preplaviť do rakúskej Viedne," uviedol. Rakúšania plavbu nemajú zastavenú, Maďari ju majú na istom úseku obmedzenú. Nie však kvôli ľadu, je tam nízka hladina rieky. Tohtoročnú zimu označil Dúcz za výnimočnú. Ľad na Dunaji nie je vôbec obvyklý, zdôraznil. Opatrenia proti ľadu vo vode robili vodohospodári naposledy v roku 2012 a 2006. Dúcz zatiaľ nevie vyčísliť, "koľko ich táto zima bude stáť". Slovenský vodohospodársky podnik má vo flotile tri ľadoborce. Prvý z nich s názvom Brezno rozbíja ľady v prístavných bazénoch v Bratislave, plavidlo Krupina kotví v Čunove, ľadoborec Dunaj je zase v Komárne. História ľadových povodní na Dunaji siaha do obdobia ranného stredoveku. Prvý záznam o zamrznutom Dunaji v Bratislave je z roku 793. Najnebezpečnejšia situácia nastala v polovici 19. storočia. Vo februári v roku 1850 hladina Dunaja prudko stúpala, rieka zaplavila mesto do výšky 1123 centimetrov. Voda a veľké kusy ľadu spôsobili rozsiahle škody na budovách pozdĺž toku. Podľa dobových prameňov prišlo o život šesť ľudí. Pri silných mrazoch Dunaj úplne zamrzol v rokoch 1927 a 1928, ale aj v roku 1956 a 1963. V zime 1946/1947 bola táto rieka najdlhšie zamrznutá, ľad zastavil tok na 90 dní. Zamrznutý Dunaj v roku 2006 skomplikoval život obyvateľom obcí Bodíky, Dobrohošť a Vojka. Keďže museli zastaviť prevádzku kompy, ľuďom sa cesta na pevninu predĺžila z 500 metrov na 50-kilometrovú obchádzku.


Brazílsky súd zakázal exprezidentovi Silvovi kandidovať vo voľbách

Lulu da Silvu uznali vlani za vinného z korupcie.

RIO DE JANEIRO. Najvyšší volebný súd v Brazílii zakázal väznenému bývalému prezidentovi Luizovi Ináciovi Lulovi da Silvovi uchádzať sa o zvolenie v októbrových prezidentských voľbách. Informovala o tom v noci na sobotu agentúra DPA. Ľavicová Strana pracujúcich (PT) registrovala minulý mesiac Lulu ako svojho hlavného prezidentského kandidáta, hoci bol odsúdený za korupciu a od apríla si vo väzení odpykáva 12-ročný trest. Voči jeho kandidatúre vzniesli sťažnosti generálna prokurátorka Raquel Dodgeová a viacero ďalších pravicových poslancov. Podľa najnovších prieskumov verejnej mienky by 40 percent Brazílčanov podporilo da Silvu, čím by tak výrazne viedol pred svojimi predpokladanými súpermi. Na druhom mieste by skončil pravicový populista Jair Bolsonaro, ktorý sa uznanlivo vyjadruje o vojenskej diktatúre, ktorá v krajine vládla v rokoch 1964 až 1985 a stavia sa proti homosexuálom a černochom. PT zrejme nahradí Lulu svojím kandidátom na viceprezidenta Fernandom Haddadom, bývalým primátorom mesta Sao Paulo, píše AP. Lulu da Silvu, ktorý bol prezidentom Brazílie v rokoch 2003-2011, uznali vlani za vinného z korupcie a prania špinavých peňazí a odsúdili ho na deväť a pol roka vo väzení. Súd v Porto Alegre tento verdikt v januári potvrdil a sprísnil mu trest väzenia na 12 rokov a jeden mesiac. Trest si začal odpykávať v apríli po tom, ako sa dramaticky odovzdal do rúk polície.


Polícia sa zapojila do kampane proti sexuálnemu vydieraniu na internete

Europol reaguje na rozmáhajúci sa fenomén.

BRATISLAVA. Slovenská polícia sa zapojila do kampane Say No!, ktorou Europol reaguje na rozmáhajúci sa fenomén sexuálneho vydierania na internete. TASR o tom informoval hovorca Prezídia Policajného zboru Michal Slivka. Deti a mládež totiž čoraz častejšie využívajú online prostredie na komunikáciu a vytváranie medziľudských vzťahov. Na internete pritom trávia najmä počas letných prázdnin o čosi viac času. Je to síce prirodzená súčasť ich rozvoja, podľa polície je však zároveň potrebné vystríhať ich pred možnými hrozbami, prípadne im poskytnúť dostatočnú podporu a pomoc v prípade, keď sa deje niečo nezákonné. "Deti na sociálnych sieťach zdieľajú svoje fotografie, videá, informácie zo súkromia. Spoznávajú nových ľudí a pridávajú si ich medzi priateľov. Sú však priatelia skutočne tí, za ktorých sa vydávajú? A chcú byť naozaj len priatelia?" upozorňuje polícia. Najmä v zahraničí totiž pribúda prípadov, keď páchatelia od obetí vylákajú intímne fotografie alebo videá a žiadajú od nich ďalšie alebo peniaze. V opačnom prípade sa im vyhrážajú, že predmetné fotografie alebo videá zverejnia. Polícia v tejto súvislosti odporúča, aby obeť neposielala páchateľom žiadne ďalšie fotografie alebo videá a aby nič neplatila. Okamžite by mala prerušiť akúkoľvek komunikáciu a zablokovať páchateľa, ale taktiež uchovať celú online komunikáciu a obrátiť sa na políciu.


Gauliedera podľa polície nikto cudzí nezabil

Konanie vo veci trestného činu obmedzovania osobnej slobody naďalej prebieha.

BRATISLAVA. Keď Františka Gauliedera zrazil v noci z 24. na 25. marca vlak, nešlo o vraždu. Pred niekoľkými dňami o tom rozhodol vyšetrovateľ kriminálnej polície v Nitre a zastavil trestné stíhanie. Denníku SME to potvrdila Renáta Čuháková, hovorkyňa krajskej polície v Nitre. Gauliedera mal podľa podozrení niekto vylákať na stretnutie, podať mu omamnú látku a potom hodiť pod vlak. Polícia udalosť nevyšetrovala len ako usmrtenie, ale aj ako obmedzovanie osobnej slobody. Aj napriek tomu, že polícia vraždu vylúčila, možný únos ešte stále rieši. "Trestné konanie vo veci trestného činu obmedzovania osobnej slobody naďalej prebieha," povedala Čuháková. František Gaulieder tesne pred smrťou nekráčal smerom k vlaku, ale zachytili ho schody rušňa a ťahali ho niekoľko metrov. Vplýva to z dôkazov, ktoré doteraz zhromaždila polícia, oznámil v lete právnik rodiny Gauliederovcov Ján Fontán. V jeho tele po smrti našla liek Tramadol. Ide o narkotické analgetikum, ktoré sa používa na zmiernenie bolesti. Tramadol je v lekárňach dostupný len na lekársky predpis a môže ovplyvniť vnímanie človeka. Zatiaľ však nie je jasné, v akom množstve ho Gaulieder užil. Polícia takisto našla jeho auto s osobnými dokladmi odstavené medzi Trnovcom nad Váhom a Šaľou. Gauliederova rodina odmieta, že by spáchal samovraždu a aj Fontán to označil za nepravdepodobné. „Jednoznačne vyhlasujem, že nešlo o samovraždu,“ povedal vtedy Foltán. V posledných rokoch si Gaulieder našiel niekoľkokrát nábojnice v schránke a niekto mu cez plot prehodil mŕtvu mačku. Polícia dlhodobo pracovala s verziou, že išlo o samovraždu. V júni dokonca chcela preveriť Gauliederov duševný stav pomocou výpovedí svedkov, analýzou jeho súkromnej komunikácie a verejne prístupných informácií. Bývalý šéf slovenských vyšetrovateľov Jaroslav Ivor vtedy pre SME povedal, že zákon takýto postup nepozná a je neštandardný. „S takýmto prípadom som sa počas svojej 25-ročnej praxe nestretol, trochu to zaváňa účelovosťou dokázať motív samovraždy,“ povedal Ivor pre SME.


Beckenbauer ocenil Kloppa, hodil by sa aj Bayernu

Dokázal uplatniť svoje metódy aj v Anglicku, uviedol bývalý reprezentant a majster sveta.

BERLÍN. Legendárny nemecký futbalista a čestný prezident Bayernu Mníchov Franz Beckenbauer sa pochvalne vyjadril o práci trénera Jürgena Kloppa v FC Liverpool, ktorý priviedol k triumfu v Lige majstrov 2018/2019. "Nič by som si neželal viac ako to, aby jedného dňa prišiel do Bayernu Mníchov. Pre mňa je jeden z najlepších trénerov na svete. Je úžasné, čo dosiahol. Pokračoval v práci, ktorú začal v Mainzi a neskôr v Dortmunde a uplatnil svoje metódy aj v Anglicku," vyhlásil bývalý dlhoročný futbalista mníchovského klubu, ktorý sa stal majstrom sveta ako hráč (1974) a neskôr ako tréner (1990). Beckenbauer sa v marci snažil presvedčiť Kloppa na spoluprácu, ten však ponuku slušne odmietol. Trénerom Liverpoolu je od roku 2015.


Na juhu Francúzska zomreli pri streľbe na benzínke traja ľudia

PARÍŽ. Troch mŕtvych a jedného zraneného si vyžiadala streľba, ku ktorej došlo v nedeľu večer okolo 19.30 h na čerpacej stanici v juhofrancúzskom meste Ollioules ležiacom neďaleko Marseille. Informovala o tom spravodajská televízia France Info s odvolaním sa na vyšetrovateľov. Páchateľovi tohto činu sa podarilo ujsť. Podľa niektorých francúzskych médií mohlo ísť o akt pomsty so zatiaľ neznámym motívom. Regionálne noviny Var-Matin napísali, že páchateľ zasiahol dvoch turistov sediacich v aute - muža a ženu. Muž sediaci na mieste vodiča bol zranený, žena zomrela na mieste. Okrem ženy prišli podľa France Info o život aj dvaja muži, ktorí svojim zraneniam podľahli v nemocnici. Zatiaľ nie je jasné, či boli náhodnými obeťami streľby. "Miesto, kde sa dráma odohrala, je celkom pokojné, aj keď sa nachádza v blízkosti problémových štvrtí," cituje televízia BFM poslankyňu Cécile Muschottiovú, ktorá región zastupuje v Národnom zhromaždení.


Palmový olej prudko zdražel, výrobcov to zrejme neodradí

Až tretina svetovej produkcie palmového oleja sa využíva v biopalivách, záujem o ne stúpa.

BRATISLAVA. Veľkoobchodná cena palmového oleja, ktorého výroba vedie k úbytkom dažďových pralesov, dosiahla rekordnú úroveň. Na burze v malajzijskom Kuala Lumpure sa vyšplhala na 3275 ringgitov za tonu, čo je asi 700 eur. Podľa dát Zväzu pestovateľov a spracovateľov olejnín dokonca na 750 eur. Informuje o tom český web idnes.cz. Palmový olej tak dorovnal cenu slnečnicového a výrobcovia už nemôžu povedať, že sporný olej používajú preto, že je lacnejší. Za zdražením je predovšetkým slabšia úroda, hovorí odborník na potravinové oleje Jiří Brát. „Palmového oleja je menej, preto cena stúpa.“ Plantáže v Indonézii a Malajzii utrpeli najmä pre klimatický fenomén El Nino. Vplyv na olej má aj rastúca cena ropy. Zhruba tretina svetovej produkcie palmového oleja sa využíva v biopalivách, o ktoré je čoraz väčší záujem. Cena oleja tak stúpa spolu s cenami ropy. Jeho spotreba v potravinárskom a kozmetickom priemysle zostáva, naopak, v posledných rokoch stabilná. Ostáva otázne, či sa prechod na iný typ oleja v dôsledku vyšších cien oplatí. Napríklad vlani prešiel z palmového na slnečnicový olej napríklad výrobca pražených orieškov Alika. Motiváciou však neboli náklady, ale spotrebitelia, ktorí začali palmový olej hromadne odmietať. Podľa manažérky spoločnosti Petry Vránovej majú výkyvy oleja na burze len minimálny vplyv na koncovú cenu. „Ak by došlo k zdraženiu slnečnicového oleja, ktorý používame, v cene sa to neprejaví, pretože pomer oleja v našich produktoch predstavuje len jedno až 1,5 percenta,“ vysvetľuje. Palmový olej sa dá čiastočne nahradiť aj sójovým alebo repkovým olejom, ich cena však v posledných mesiacoch takisto stúpala.


V NBA sa chystá veľká výmena, Davis mieri za Jamesom do Lakers

New Orleans zaňho vraj dostane viacero hráčov a výbery v drafte.

LOS ANGELES. Americký basketbalista Anthony Davis by mal zmeniť dres v rámci zámorskej NBA. Podľa ESPN ho vedenie New Orleans Pelicans pošle do Los Angeles Lakers výmenou za niekoľko hráčov a draftové výbery. Opačným smerom by mali putovať Lonzo Ball, Brandon Ingram a Josh Hart. Lakers takisto dajú New Orleans tri voľby v 1. kole draftu, vrátanej celkovej štvrtej voľby v budúcotýždňovom drafte. Davis požiadal klub o výmenu už na začiatku roka. V novom tíme sa stretne s LeBronom Jamesom, Lakers sa tak okamžite zaradia medzi hlavných kandidátov na zisk titulu, bez ohľadu na ďalšie posily. Tím z LA by si mal udržať aj strelecky disponovaného Kylea Kuzmu a v júli sa pokúsi získať rozohrávača Kembu Walkera, ktorému vypršala zmluva v Charlotte. Dvadsaťšesťročný Davis je šesťnásobný účastník Zápasu hviezd NBA, v uplynulých siedmich sezónach v drese New Orleans mal priemer vyše 23 bodov na zápas. Hviezdny basketbalista, ktorý má platnú zmluvu na ešte jednu sezónu, sa pred niekoľkými dňami nechal počuť, že nový kontrakt podpíše buď s Lakers alebo s newyorskými Knicks.


Riziko rakoviny vaječníkov môžu dcéry dediť po otcovi

Objavená mutácia zvyšuje riziko rakoviny vaječníkov i prostaty v mladšom veku.

BUFFALO, BRATISLAVA. Genetickú mutáciu, ktorá zvyšuje riziko rakoviny vaječníkov, ženy dedia od svojich otcov. Výskum v časopise PLOS Genetics sa zaoberá novým typom mutácie. Spôsobuje zvýšené riziko výskytu rakoviny vaječníkov a prostaty v nižšom veku, než je pre ochorenia zvyčajné. Štúdia ukazuje, že ženy mutáciu podľa všetkého zdedia po otcovskej línii cez chromozóm X. Nový výskum vznikol na základe predchádzajúcich pozorovaní, kedy sestry pacientiek s rakovinou vaječníkov vykazovali vyššie riziko vzniku ochorenia, než ich matky. Aby vedci zistili, či v prenose rizikových mutácií zohrávajú úlohu gény po otcovi, preskúmali údaje darcovského registra pacientiek a ich rodín. Zamerali sa pritom na dáta starých matiek a ich vnučiek. Analýza ukázala, že u pacientiek s rakovinou vaječníkov sa s rizikom ochorenia v nižšom veku viac spájali gény babičiek z otcovej strany, než z matkinej. Zároveň sekvenovali časti X chromozómu u 186 žien s rakovinou vaječníkov. Objavili tak dosiaľ neznámu mutáciu, ktorá sa spája s rizikom včasnej rakoviny vaječníkov. Prípady rakoviny vaječníkov, ktoré súvisia mutáciou, sa vyvíjajú o viac ako 6 rokov skôr, ako je priemerný vek výskytu rakoviny vaječníkov. Vedci tiež odhalili spojitosť medzi novou mutáciou a zvýšeným rizikom rakoviny prostaty medzi mužskými rodinnými príslušníkmi. „Naša štúdia môže vysvetliť, prečo nájdeme rodiny s viacerými dcérami, ktoré trpia ochorením. Chromozómy otca určujú pohlavie detí a preto všetky jeho dcéry musia niesť rovnaké gény chromozómu X,“ hovorí v tlačovej správe autor štúdie Kevin H. Eng. Eng a jeho kolegovia sa domnievajú, že mnoho prípadov rakoviny vaječníkov, ktoré pôsobia ojedinele sú v skutočnosti dedičného pôvodu. Prepojenie mutácie a rakoviny vedci plánujú ďalej testovať na širšej vzorke rodín, u ktorých je pravdepodobný prenos prostredníctvom X chromozómu. Odhalenie zodpovedného génu by mohlo prispieť k lepšie cielenému skríningu rakoviny vaječníkov. DOI: 10.1371/journal.pgen.1007194


Utorok patril k tropickým dňom, streda ho prekoná

Meteorológovia vydali výstrahy pred vysokými teplotami.

BRATISLAVA. Utorok (25.6.) bol na väčšine staníc v polohách do 700 metrov nad morom tropickým dňom, čiže dňom s maximálnou teplotou vzduchu minimálne 30 stupňov Celzia. Na sociálnej sieti o tom informuje Slovenský hydrometeorologický ústav (SHMÚ). Ten zároveň upozorňuje, že horúco má byť aj v stredu. Pred vysokými teplotami preto vydal výstrahy 1. a 2. stupňa. Najvyššiu teplotu meteorológovia v utorok zaznamenali na stanici Slovenská Kajňa (okres Vranov nad Topľou), kde bolo 33,7 stupňa Celzia. Na viac než 33 stupňov Celzia teplota vystúpila napríklad aj v staniciach Koškovce (okres Humenné), Leles (okres Trebišov), Turany nad Ondavou (okres Stropkov), Kráľová pri Senci (okres Senec) a Holíč (okres Skalica). Podľa meteorológov je zaujímavé, že podobne vysoké hodnoty vzduchu zaznamenali na severe aj na juhu. "Dokonca v niektorých prípadoch bolo na juhu chladnejšie," konštatujú. V Žiline bolo napríklad 32,5 stupňa, kým v Rimavskej Sobote len 30,9. Možných príčin tohto javu je podľa SHMÚ viacero, konkrétnu neuvádza. V stredu platia výstrahy druhého stupňa pre južné okresy Bratislavského, Banskobystrického, Nitrianskeho, Košického a Trnavského kraja. Podľa meteorológov tam treba počítať s teplotou 35 stupňov Celzia. Pre Prešovský, Trenčiansky a Žilinský kraj platia výstrahy prvého stupňa, čo znamená, že tam teplota môže dosiahnuť 33 až 34 stupňov Celzia.


Americká ekonomika je silná, aj napriek zlým krokom Fedu, tvrdí Trump

Trump kritizuje Fed často, jeho predchodcovia jeho kroky nekomentovali.

WASHINGTON. Americká ekonomika je naďalej veľmi silná, napriek "deštruktívnym krokom" centrálnej banky. Uviedol to americký prezident Donald Trump v najnovšom z útokov proti Federálnemu rezervnému systému (Fed). "Napriek nepotrebným a deštruktívnym krokom, ktoré urobil Fed, sa ekonomika ukazuje veľmi silná," uviedol Trump na Twitteri. Trumpove vyjadrenia na adresu centrálnej banky predstavujú výraznú zmenu oproti politike predchádzajúcich vlád, ktoré nekomentovali rozhodnutia Fedu v oblasti úrokových sadzieb. Trump, naopak, už niekoľkokrát skritizoval vedenie centrálnej banky za cyklus zvyšovania úrokových sadzieb, ktorý Fed v marci pozastavil. Koncom minulého týždňa Trump vyhlásil, že Fed urobil chybu, keď pristúpil k zvyšovaniu úrokových sadzieb. Jeho hlavný ekonomický poradca Larry Kudlow k tomu dodal, že podľa prezidenta by centrálna banka mala kurz zmeniť a úrokové sadzby znížiť.


Hlavné mesto vyhlási na premenu Komenského námestia súťaž

Mesto urobilo na námestí dočasné úpravy, aby ožilo.

BRATISLAVA. Na premenu Komenského námestia v Bratislave, za historickou budovou Slovenského národného divadla (SND), vyhlási hlavného mesto do konca tohto roka architektonickú súťaž. Z nej by malo byť jasné, ako by mal tento priestor v centre mesta v budúcnosti vyzerať. Mesto však už teraz realizovalo dočasné úpravy, aby námestie ožilo. Umiestnilo tu sedenie, kvetináče so zeleňou, pingpongové stoly. Ľudia si tu môžu dať kávu, občerstvenie a čaká ich aj program. V pondelok o tom informoval primátor Bratislavy Matúš Vallo. Komenského námestie bolo dlhé roky parkoviskom. O zmenu tohto verejného priestoru sa snažili aj predchádzajúce vedenia bratislavskej samosprávy, avšak doteraz sa tak nestalo. "My sme sa rozhodli, že predtým, než zrealizujeme architektonickú súťaž na tento priestor, urobíme dočasné riešenie. To nám umožní, aby sme tu nemali ďalší rok a pol prázdny priestor alebo zaparkované autá," priblížil Vallo. Bratislava sa inšpirovala tým, čo funguje v zahraničí. Niektoré zahraničné mestá, aby dali ľuďom viac verejného priestoru, začali postupne formou experimentu mapovať, ako by si ľudia zvykli využívať priestory, ktoré predtým využívali predovšetkým autá. Bratislava preto po tomto vzore priniesla na Komenského námestie, kde dominuje najmä betónová plocha, kvetináče, sedenie, mobilnú kaviareň či gastroprevádzku. Chýbať nebude ani program pre verejnosť. Tento týždeň sa tu bude konať pingpongový turnaj, divadlo, kreatívne dielne, lekcia tanga či filmový večer. Magistrát tu chce zároveň od ľudí zbierať dáta. "Budeme sa pýtať ľudí priamo na mieste, alebo online, čo si v tomto bode predstavujú, či tu má byť detské ihrisko, alebo viac zelene," podotkol primátor. Pripomenul však, že námestie je na streche podzemných priestorov SND, preto bude potrebné nájsť také riešenie, ktoré bude vyhovovať všetkým a najviac odzrkadlí potrebu ľudí. "Keď budeme mať zozbierané dáta, zapracujeme ich do podmienok architektonickej súťaže. Na základe víťazného návrhu bude verejné obstarávanie a realizácia toho, čo by tu malo byť nastálo," vysvetlil Vallo. Na predchádzajúci návrh premeny námestia, ktorý chcelo podľa Valla bývalé vedenie mesta realizovať bez architektonickej súťaže, bolo vyčlenených zhruba 460.000 eur. Súčasné vedenie bratislavskej samosprávy na dočasnú úpravu Komenského námestia vynaložilo zatiaľ okolo 5000 eur a tvrdí, že je to ukážka, ako o verejnom priestore uvažuje a akým spôsobom sa ním chce v budúcnosti ďalej zaoberať.


Ukrajina predstavila nový kryt Černobyľu (fotogaléria)

Slávnostné odhalenie viedol ukrajinský prezident Volodymyr Zelenskyj.

KYJEV. Ukrajinskí činitelia oficiálne predstavili nový ochranný kryt, ktorý sa nachádza nad havarovaným štvrtým reaktorom jadrovej elektrárne Černobyľ. Informovala o tom agentúra AP. Stavba gigantickej konštrukcie sa začala v roku 2012, jej hlavnú časť dokončili pred tromi rokmi. Na slávnostnom odhalení sa zúčastnil aj ukrajinský prezident Volodymyr Zelenskyj. Projekt, ktorý stál 2,2 miliardy eur, označili ukrajinskí predstavitelia za najväčšiu pozemnú pohyblivú stavbu. Kryt má šírku 257 metrov, dĺžku 162 metrov a výšku 108 metrov. Zakryl by teda aj napríklad parížsky štadión Stade de France alebo newyorskú sochu Slobody. Kryt uzatvára zvyšky budovy reaktora číslo 4, ktorý bol zničený pri rozsiahlej havárii v roku 1986. Nový ochranný kryt by mal pred únikom rádioaktívneho prachu chrániť ďalších 100 rokov, počíta sa aj s čiastočnou demoláciou pôvodného betónového a oloveného sarkofágu, ktorý inštalovali bezprostredne po katastrofe.


VIDEO - Peter Sagan skončil druhý v štvrtej etape na Tour de France 2018 - priebeh etapy

Online

Sagan skončil druhý

VIDEO

Aký bol profil?

Kedy má šance?

Prečítajte si stručný priebeh štvrte etapy na Tour de France 2018.

Cyklisti sa v utorok opäť vrátili k pobrežiu Atlantiku a cestou míňali aj Pontchâteau, miesto známe ako organizátor svetových šampionátov v cyklokrose. Peter Sagan sa po jednodňovej anabáze v žltom sa prvýkrát predstavil vo svojom "obľúbenom" zelenom drese. Prakticky ihneď po štarte vyrazila dopredu štvorica pretekárov: Guillaume van Keirsbulck (Wanty-Groupe Gobert), Jérôme Cousin (Direct Energie), Dimitri Claeys a Anthony Perez (Cofidis). Už po 10 km mali dvaja Belgičania a dvaja Francúzi náskok 5 minút a po 20 km pridali ďalšie dve minúty. Zaujímavé je, že v úniku boli dve najpočetnejšie zastúpené krajiny v pelotóne TdF. Francúzi tam majú 35 a Belgičania 19 pretekárov. Z pohľadu bodovacej súťaže bola dôležitá méta 97,5. km pred cieľom a rýchlostná prémia v Dervale. Bez boja tam zvíťazil Belgičan Van Keirsbulck. Kolumbijčan Fernando Gaviria vyhral špurt pelotónu, ktorý prišiel na prémiu o 3:25 min neskôr ako vedúca štvorica v úniku. Peter Sagan sa na prémii zaradil na tretie, resp. celkové siedme miesto. Gaviria získal 11 bodov, Sagan 9, čiže veľké zmeny v hodnotení bodovacej súťaže nenastali. Saganovi na čele zostal náskok 24 bodov pred Gaviriom (113, resp. 89). Jediná vrchárska prémia prišla na rad po 135 km na Cote de Saint-Jean-la-Poterie (800 m, 7,8%). Bez boja tam bol prvý Anthony Perez a pripísal si 1 bod do súťaže o najlepšieho vrchára. Pelotón sa na vrchol prémie dostal o 1:35 min ako jazdci vpredu. Neskôr sa náskok "utečencov" opäť zvýšil na takmer 3 minúty. Štvorica došla v pôvodnom zložení aj na tzv. bonus point 38,8 km pred cieľom, kde si tri bonusové sekundy v pokojnom tempe pripísal Dimitri Claeys z tímu Cofidis. Náskok opäť začal klesať až 20 km pred cieľom, ale aj 10 km pred cieľom bol stále 1:10 min. V pelotóne ukrajovali z odstupu najmä jazdci Quick-Step Floors, neskôr sa k nim pridali aj cyklisti Saganovho družstva Bora-Hansgrohe. Päť kilometrov pred koncom sa udial hromadný pád v pelotóne, po ktorom jeden z pretekárov tímu AG2R La Mondiale zostal ležať na ceste neschopný pokračovať v pretekoch. Vzadu zostali aj Rigoberto Urán či Ilnur Zakarin z jazdcov útočiacich na popredné priečky v celkovej klasifikácii. Peter Sagan sa pádu vyhol. Pred nástupom do záverečnej 3,5 km dlhej roviny mali "utečenci" stále polminútový náskok, ale sami cítili, že sa končí ich hrdinský pokus. Definitívny koniec prišiel až 1 km pred cieľom. Peter Sagan sa v záverečných 800 m zavesil za Gaviriu, pol kilometra pred "páskou" už bol Sagan tretí. V tesnom dojazde napokon slovenský cyklista tesne nestačil na Gaviriu, ale zdolal Andrého Greipela. V stredu sa pelotón TdF absolvuje 204,5 km na trase Lorient - Quimper a etapa má prívlastok zvlnená. Bude na nej päť horských prémií tretej a štvrte kategórie.


Bicykle sa nedajú prepraviť v električkách ani trolejbusoch, zoberú ich len autobusári

Na prepravu bicykla si musí cestujúci okrem cestovného lístka pre seba kúpiť aj lístok na prevoz batožiny za 0,35 eura, ktorý platí aj na prepravu bicykla.

BRATISLAVA. S teplejším počasím pribúda v uliciach Bratislavy čoraz viac cyklistov. Ak si však niektorí myslia, že kým do práce si to vyšliapu, z nej sa už odvezú domov aj s bicyklom verejnou dopravou, mýlia sa. Uspejú totiž len v tom prípade, ak k nim jazdí autobus. Vodiči električiek a trolejbusov Dopravného podniku Bratislava cyklistov s bicyklami vo vozidlách neprepravia. Dôvodom je bezpečnosť. „V súčasnosti dopravný podnik neprepravuje bicykle v električkách a ani v trolejbusoch z dôvodu bezpečnosti cestujúcej verejnosti, pretože cyklista svoj bicykel nedokáže bezpečne zaistiť proti samovoľnému pohybu,“ povedala hovorkyňa bratislavského dopravcu Adriana Volfová. V súčasnej premávke musia vodiči podľa nej veľakrát prudko brzdiť, čím môže bicykel preletieť vozidlom a zraniť cestujúcich. Keďže dopravca nakúpil 60 nových električiek len pred rokom, zaujímalo nás, prečo nevybral také, ktoré by rátali aj s prepravou bicyklov. Podľa Volfovej to však nie je štandardom. „V európskych metropolách na Západe nie je povolená preprava bicyklov v mestskej hromadnej doprave, povolená je len vo vlakoch metra a regionálnych vlakoch, ktoré majú výrobcom určené miesta na bicykle,“ povedala. Ani v minulosti neboli podľa Volfovej žiadne vozidlá hromadnej dopravy v Bratislave homologizované na prepravu bicyklov. „Preto boli z prepravy vylúčené, okrem detských bicyklov a skladacích bicyklov v zloženom stave,“ povedala. Mestská hromadná doprava slúži podľa dopravcu predovšetkým na prevoz cestujúcich. „Pri nákupe nových autobusov, ktorý práve prebieha, je definovaná aj možnosť prepravy bicyklov,“ dodala Volfová. Bicykle v autobusoch si Bratislavčania neprevezú, kedy sa im zachce. V pracovných dňoch je preprava dovolená len od 9.00 do 13.00 h a od 18.00 do 6.00 h. Cez víkendy a sviatky neobmedzene. Cyklistovi musí nástup s bicyklom odobriť vodič. Buď ústne, alebo posunkom. Do jedného autobusu pritom pustí najviac dva bicykle. Tie musia byť počas jazdy odstavené na mieste pre kočíky. „Pri nástupe má prednosť pred cestujúcim s bicyklom cestujúci na invalidnom vozíku alebo s detským kočíkom bez ohľadu na to, v akom poradí na zastávku prišli,“ povedala Volfová. Minulé roky vypravoval dopravca autobusy do Devína s prívesnými vozíkmi na bicykle. Vlani už od mája do októbra nasadil dve linky – 29 a 65 – s cyklonosičmi. Tento rok od mája opäť premáva spoj číslo 29 spod Mosta SNP do Devína s cyklonosičom. V lete k nemu možno pribudnú aj ďalšie linky s cyklonosičmi.


Dankovi sa nepáči spôsob, akým vláda zvýšila minimálnu mzdu

Dankovi sa nepáči, že vláda prijala zvýšenie minimálnej mzdy hlasovaním.

BRATISLAVA. Šéf parlamentu a SNS Andrej Danko kritizuje spôsob prijatia návrhu na zvýšenie minimálnej mzdy vládou SR. Poukázal na to, že nariadenie vlády na jej zvýšenie bolo prijaté hlasovaním, a nie konsenzuálne ako doteraz, a to aj napriek výhradám niektorých ministrov z iných strán ako Smer-SD. Informoval o tom v stredu na tlačovej konferencii. Danko podľa svojich slov žiadal premiéra Petra Pellegriniho (Smer-SD), aby návrh na zvýšenie minimálnej mzdy odložil. Verejnosti sa ospravedlnil, že tak "bezcitne bola urobená propaganda a zneužití odborári". Avizoval tiež zaslanie listu Konfederácii odborových zväzov. Žiadať bude rovnakú zmluvu, ako má Smer-SD. Schválené zvýšenie považuje za nezodpovedné. Pýta sa, aký má vplyv na štátny rozpočet a podnikateľov. Strana podľa Danka preferuje systémové zvyšovanie. Vyslovil sa tiež za minimálne dôchodky. Myslí si, že pri zvyšovaní miezd by sa mal štát najprv pozrieť do zrkadla. "Aby najprv štát dodržiaval minimálnu mzdu a potom deptal podnikateľov, diktoval to súkromnému sektoru, alebo aby si na tom politici robili PR, ako to dnes spravil predseda vlády," uviedol. Vláda schválila zvýšenie minimálnej mzdy na historickú hodnotu 580 eur z úrovne 520 eur. Vyhlásil to po rokovaní vlády premiér Peter Pellegrini (Smer-SD). Zvýšenie však nebolo na rokovaní vlády prijaté konsenzuálne. Premiér informoval, že ministri strany SNS a minister spravodlivosti Gábor Gál (Most-Híd) sa pri hlasovaní o zvýšení minimálnej mzdy zdržali.


V Izraeli zadržali mladíka, ktorý sa mal vyhrážať útokmi na židovské centrá

Mladík používal pokročilé technológie na to, aby zamaskoval pôvod svojich telefonátov.

JERUZALEM. Izraelská polícia informovala vo štvrtok o zadržaní 19-ročného izraelského Žida, ktorý je hlavným podozrivým v súvislosti s desiatkami anonymných bombových hrozieb voči židovským centrám v Spojených štátoch, ku ktorým došlo v uplynulých týždňoch. Motív činov mladíka doposiaľ nie je známy, uviedol hovorca izraelskej polície Micky Rosenfeld. Dodal však, že zadržaný tínedžer stojí za vyhrážkami voči pobočkám Židovského komunitného centra (JCC). Hovorca ďalej uviedol, že mladík pochádzajúci z juhu Izraela používal pokročilé technológie na to, aby zamaskoval pôvod svojich telefonických hovorov a ďalšej komunikácie so synagógami, komunitnými centrami a inými verejnými inštitúciami. Podozrivý muž sa podľa Rosenfelda podobne vyhrážal aj inštitúciám na Novom Zélande a v Austrálii. Hovorca dodal, že vyšetrovaní vedúcom k dolapeniu mladíka sa podieľal aj americký Federálny úrad pre vyšetrovanie (FBI) a polície viacerých ďalších krajín.